Guatemala, Tajikistan, Kirgizistan, India eta Melillara bidaiatzen GAW 2017ko irabazleekin - Oihaneder Euskararen Etxea\nHasiera » Albisteak » Guatemala, Tajikistan, Kirgizistan, India eta Melillara bidaiatzen GAW 2017ko irabazleekin\nGuatemala, Tajikistan, Kirgizistan, India eta Melillara bidaiatzen GAW 2017ko irabazleekin\n2017-10-04 / oihaneder\nBaditugu Gasteiztarrak Arraun The World argazki-hizki lehiaketaren 2017ko irabazleak!\nOhiko lehiaketara aurkeztutako 27 lanen artean lau saritu ditu epaimahaiak. Kauldi Iriondoren Guatemalako Udaberri beroak argazki-sorta, Ainhoa Perez de Nanclares eta Koldo Zubizarretaren Pamir mendietan, Zetaren bidea desegiten izenekoa, Gaizka Untzuetaren India, fede kontua eta Arabako Ongi Etorri Errefuxiatuak taldeko Mugak zabalduz lanak izan dira irabazleak.\nPublikoaren Gazte sariari dagokionez, Leire Ruiz de Apodaka gazteari egokitu zaio. Bere Paisos Catalans izeneko argazki sorta izan da Instagram-era igotako argazkien artean “Atsegin dut” gehien jaso dituena.\nNabarmentzekoa da ohiko lehiaketara aurkeztutako aurtengo lagunen profila batez ere gaztea eta emakumezkoa izan dela. Zehazki 27 argazki-sortetatik 16 hogeita hamar urtetik beherako gazteek bidalitakoak izan dira eta 15 emakumezkoek eginak.\nIrabazleen eta parte-hartzaile guztien irudi eta hitzekin mundua aldez-alde zeharkatu dugu, batzuetan bizikletan, besteetan trenez, sarri oinez edo autobusez; baina garraiobide erabiliena imajinazioa izan da, zalantza barik.\nZorionak irabazleei! Eta mila esker lehiaketan parte hartu duzuen guztioi!\nArgazki-erakusketa eta aurkezpenak:\nSaritutako lanen argazki-erakusketa urriaren 6an inauguratuko da arratsaldeko 19:00etan. Azaroaren 1era bitartean egongo da ikusgai Oihaneder Euskararen Etxeko bigarren solairuko klaustroan.\nBertan ohiko lehiketan saritutako lau argazki-sortetako aukeraketa bat topatuko du bisitariak. Irudiek Guatemalara, Kirgizistan eta Tajikistanera, Indiara eta Melillara bidaiaraziko dute gure imajinazioa. Aurten gainera, argazki irabazleez gain, lehiaketara aurkeztutako beste irudi batzuk ikusteko parada izango da, pantaila digital batzuen bitartez. Bertan ikusgai egongo dira ere Publikoaren gazte sarian parte hartutako irudiak.\nHorrez gain, lan sarituen aurkezpen publikoak egingo dira urrian zehar, hiriko auzo desberdinetan, arratsaldeko 19:00etan:\nUrriak 17: India, fede kontua. Gaizka Untzueta – Koxka taberna (Salburua)\nUrriak 19: Mugak zabalduz. Ongi Etorri Errefuxiatuak-Araba taldea – Libra taberna (Txagorritxu)\nUrriak 24: Pamir mendietan, Zetaren bidea desegiten. Ainhoa Perez de Nanclares eta Koldo Zubizarreta – Dazz taberna (Alde Zaharra)\nUrriak 26: Guatemalako udaberri beroak. Kauldi Iriondo – Candela taberna (Judimendi)\nOrain arteko dinamikari jarraiki aurkezpenak epai-mahaia osatutako eragileekin elkarlanean antolatu dira: Sarburu elkartea, Gauekoak, Zizta Euskara Taldea eta GEU elkartea.\nErakusketa ikustera eta aurkezpen publikoetara doazen lagunen artean Durango inguruko Garaiko Landetxean bi pertsonentzako gau bateko egonaldia zozkatuko da (denboraldi baxuan, zubietatik eta udatik kanpo). Zozketan parte hartzeko erakusketan eta aurkezpenetan eskuragai egongo den eskuorria bete beharko da. Zozketa azaroaren 3an izango da.\nHona hemen lehiaketara aurkeztutako argazki batzuk:


Jean Delannoy - Wikipedia, entziklopedia askea.\nJean Delannoy (Noisy-le-Sec, 1908ko urtarrilaren 12a - Guainville, 2008ko ekainaren 18a) frantses zinemagilea izan zen.\nNoisy-le-Sec, 1908ko urtarrilaren 12a\nGuainville, 2008ko ekainaren 18a (100 urte)\ngidoilaria, film-zuzendaria, film-muntatzailea eta zinema aktorea\nAntzezle izan zen zinema mutuan, muntatzaile zinema ahostuna hasieran, eta 1932an kameraren atzealdera igaro zen film labur bat egiteko, Franches Lippées. Handik hirurogeita hiru urtera, Marokon, Marie de Nazareth (1995) lana egin zuen.\nGerra aurretik, Macao, l'enfer du jeu (1939, Macao jokoaren infernua) lanak teknikari trebea eta antzezle-zuzendari izugarria zela erakutsi zuen. Okupazioan, sekulako arrakasta lortu zuen Pontcarral, colonel d'Empire (1942, Pontcarral, Inperioaren koronela) lanarekin. L'Éternel Retour (1943, Betiereko itzulera) lanean, Tristan eta Iseoren mitoaren bertsio modernoa egiten du.\nOndoren arrakasta handiko lanak egin zituen, eta horietako askok hainbat sari irabazi zituzten. Aipagarriak dira La Symphonie pastorale (1946, Sinfonia pastorala), Dieu a besoin des hommes (1950, Jainkoa gizakien beharretara), Le Garçon sauvage (1951, Mutiko basatia), Chiens perdus sans collier (1955, Lepokorik gabe galdutako zakurrak), Marie-Antoinette (1956), Notre-Dame de Paris (1956, Parisko Notre-Dame), La Princesse de Clèves (1961, Clèveseko printzesa), Les Amitiés particulières (1964, Adiskidetasun partikularrak).\nJean Anouilh, Jean Cocteau, Jacques Prévert eta Jean-Paul Sartrerekin lan egin zuen eta Michèle Morgan, Jean Marais, Pierre Fresnay, Pierre Blanchar eta Jean Gabinen mailako artistak zuzendu zituen. 1985ean ohorezko César Saria eman zioten.\nLa Vénus de l'or (1937)\nNotre Dame de Paris) (1957)\nWikimedia Commonsen badira fitxategi gehiago, gai hau dutenak: Jean Delannoy\nMultimedia: Jean Delannoy\nAzken aldaketa 13 ekaina 2017(e)an, 01:18(e)tan\nOrriaren azken aldaketa: 13 ekaina 2017, 01:18.


Baso-erromeriak - Ahotsak.eus\nBaso-erromeriak
San Antonio auzoan erromeria handia ospatzen zen. Bolatokia zegoen eta hantxe batzen ziren denak, ez baitzuten bolatokian jolasten. Bernagoitin maiatzaren 8a eta 15a ospatzen ziren, San Isidro eta San Migel. Auzoetako ospakizunei baso-erromeriak esaten zaie. Egun haiek zelakoak ziren azaltzen dute.
\nHizlaria(k): Atutxa Atutxa , Jose Antonio; Bikandi Olano, Maria Angeles\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AMO-117-010 kodeko bideoa nahi duzula aipatzea: ahotsak@ahotsak.eus\nSan Antonio auzoan erromeria handia ospatzen zen. Bolatokia zegoen eta hantxe batzen ziren denak, ez baitzuten bolatokian jolasten. Bernagoitin maiatzaren 8a eta 15a ospatzen ziren, San Isidro eta San Migel. Auzoetako ospakizunei baso-erromeriak esaten zaie. Egun haiek zelakoak ziren azaltzen dute.\nData: 2011(e)ko irailaren 28a\nGaia(k): Aisia » Jai-giroa » Erromeriak , Aisia » Taberna giroa » Jokoak\nElkarrizketatzailea: Zer esan dozu, San Antonion bolatokixe?\nJose Antonio: Bolato… eitten zan erromerixe, beti eitten zan e? urte askuen. Nik halantxi ezetu neuen, gu gaztiek eta… gero gure denporan akabeu in zen e? gu ezkondu baiño ariñau hori erromerixe akabeu in zen, baia… gure gazte denpora guztixen ta eurreraukuek be bai e? umetan, guk be… jentie… ni umie nintzenien be jueten zien nire […] San Antoniora erromerixera.\nMari Angeles: Hori egon zan, bolatokixe, ba… Teresa ta Elio…\nJose Antonio: Haixen parien, kamiñoan besteti.\nMari Angeles: Bestetik, bertan. Hantxe eitten zan erromerixe.\nJose Antonio: Taberna bat eguen han ta haixen tabernien atzien.\nElkarrizketatzailea: Ta zer, bolatokixen andra zein gizon edo…\nMaria Angeles: Bai, bai, haixe… erromerixe hantxe eitten zan. Bolorik eta ez zan jokatzen.\nJose Antonio: Erromerixe, bai, bai.\nMaria Angeles: Ez, ya itxitte egon zan.\nJose Antonio: Itxitte bai baia gero goixien igual egongo zan boloan baia hori arrastixen… domeka arrastixetan beti eitten zan hantxe bai.\nElkarrizketatzailea: Eta ze beste jai egoten zan hemen? Bernagoittin edo?\nJose Antonio: Bernagottin haixe, maietzien zortzixe ta hamabosta eitten zien hemen. San Migel ta hori, San Isidro eitten zien.\nMaria Angeles: Orduen jente asko egoten zan baso erromerixen e?\nJose Antonio: Jente asko, orduen… geur iñor be ez da egoten e? iguel justu-justuen geu egoten gara barrixokuek baia… orduen jente asko.\nElkarrizketatzailea: Baso erromerixe?\nJose Antonio: Bai, baso erromerixek, bai.\nMaria Angeles: Baso erremerixek esaten zan.\nJose Antonio: Bai. Orduen jente asko.\nMaria Angeles: Hontako… barrixoatan […] baso erromerixe. Santi Krutz, hor Elias ta bixi diezan lekuen ta…baso erromerixek horrek.\nJose Antonio: Bai ba, Arkotxekoa San Bizente.\nMaria Angeles: San Bixente.\nJose Antonio: San Bizente agostuen eitten zan lelengo domekie ta…\nMaria Angeles: Danak izeten zien orduen…Ta jente asko ebiltten zan e?\nElkarrizketatzailea: Ta ze egoten zan?\nJose Antonio: Ba goixien mezie gero… herriko aiuntamientuek botaten euen txistularixe ta arrastixen soiñularixe egoten zan. Txistularixe egoten zan ta soiñue… geubera arte. Orduen illunkeran amaitzen zan jaixe, orduen danak, orduen danak etxera.\nMaria Angeles: Orduen nobixie dekona ba nobixiez ta ostantzien etxera. Tabernara edo…\nJose Antonio: Bai, bai.\nElkarrizketatzailea: Hemen zenbat taberna egon zien?\nSagardotegiko giroa eta bolatokia\nInguruko herrietako erromeriak\nSan Salbador ermitako elizkizunak\nLagunartean Elosuko tabernan kartetan\nSenarra Ziolar baserriko erromerian ezagutu eta Itziarko elizan ezkondu\nLezoko gazteriaren bilerak eta erromeriak\nPasealekuan "upelako erromerixe"


Indarrez dator Enpleguaren Astearen XIX.edizioa\nMaiatzaren 8an, 9an eta 10ean egin daitezke izen-emateak\nHitzartutako elkarrizketen gunea egongo da berriro, eta izen-ematerik beharko ez duen beste gune libre bat ere bai\nIrungo eta Hondarribiko Udalek, Bidasoa bizirik-en bidez, Enpleguaren Astearen XIX.edizioa antolatu dute. Helburu bikoitza du: enpresei kontratatzen laguntzea, eta langabeei, lanpostu bat lortzen laguntzea.\nwww.elespazio.com web gunean egin daitezke izen-emateak, maiatzaren 8an, 9an eta 10ean. Hiru eskaintza aukera ditzake eskatzaile bakoitzak, izena emateko. Hiru egun horietan eskaintza guztiak betetzen ez baldin badira, web guneko epea luzatuko da.\nIzena ematen duten pertsonen artean, eskaintza bakoitzerako baldintzak hoberen betetzen dituztenak hautatuko dituzte, eta aurrez-aurreko elkarrizketak egingo dituzte haiekin, maiatzaren 22an.\nBestalde, aurreko edizioetan egin izan den bezala, hautatze entitate eta enpresei zuzendutako espazioa egongo da maiatzaren 22an. Bertan, interesa dutenek enplegua bilatzeko eskaintzak eta zerbitzuak ezagutu ahal izango dituzte, aldez aurretik izena eman beharrik gabe. Eskaintza ezberdinetan izena eman duten pertsonei, eta kualifikaziorik ez duten pertsonei erraztasunak emateko modua da. Guztira, 60 entitate publiko eta pribatu izango dira parte hartzaileak.\nGuztira 30 entitate joango dira maiatzaren 22an FICOBAra, hautatze elkarrizketak egiteko. 102 eskaintza egongo dira, 160 lanposturentzat.\nSarbide libreko gunea\nSarbide libreko gunea prestatuko dute FICOBAko beheko solairuan. Bertan, enplegua kudeatzen duten 30 entitatek enplegua lortzeko dituzten eskaintzak eta zerbitzuak aurkeztuko dizkiete, hurbiltzen direnei. www.elespazio.com web gunean kus daiteke zeintzuk izango diren enpresa horiek. Interesa duten pertsonek curriculum vitae-a eraman beharko dute, eskura.\nEboluzio baikorra, langabeziari dagokionez\nAzken txostenaren datuek adierazi dute langabeziaren beherakada handia izan dela Behe Bidasoa eskualdean, 2016ko datuekin alderatuta. %14,8tik %12,9ra egin du behera. Irunen, %16tik %14,1era jaitsi da, eta %10,3tik %8,7ra, Hondarribian.


Hendaiako kanporaketa irabazita, finalaurrekoetan da Julio Soto — Bertsolari Txapelketa Nagusia 2013\nJulio Sotok irabazi du Hendaian jokatu den Bertsolari Txapelketa Nagusiko hirugarren kanporaketa. Honako puntuazioa lortu dute bertsolariek:\nJulio Soto 653\nAmaia Agirre 642,5\nIñaki Zelaia 611\nFeliz Zubia 610\nIñaki Apalategi 596\nIban Urdangarin 591\nHendaian lortu duen lehen postuari esker, Julio Soto zuzenean sailkatu da finalaurrekoetarako. Azaroaren 9an Gernika-Lumon jokatuko den finalaurrekoan arituko da gorritiarra, Amets Arzallus, Jon Martin eta puntuazioaren arabera sailkatuko diren beste hiru bertsolarirekin.\nOrain arteko saiorik jendetsuena izan da Hendaiakoa, 1.070 bertsozalek bete dute Beltzenia ezker pareta. Antolatzaileek bereziki eskertu nahi izan dute Hendaiako udalak eta herriko bertso eskolak saioa antolatzeko emandako laguntza.\nAltsasun jokatuko da bihar Bertsolari Txapelketa Nagusiko laugarren kanporaketa. Saioa 17:30ean hasiko da, Burunda pilotalekuan. Sei bertsolari arituko dira bertan: Beñat Gaztelumendi, Erika Lagoma, Jexux Mari Irazu, Oihane Perea, Unai Agirre eta Xabier Silveira.\nAltsasuko kanporaketako sarrera guztiak bukatu dira, hortaz ez da lehiatila irekiko. 825 bertsozalek lepo beteko dute aretoa.\nHendaiako seikotea oholtzan


Borroka Aiaraldea - Aiaraldea.eus\nBorroka Aiaraldea 2018-06-11 13:00 Kirola Laudio\nJendetza elkartu zen Granja kiroldegiko harmailetan zein ringaren inguruko aulkietan kanpoko zein eskualdeko kirolariak ikusteko. 18:00etan abiatu zen ikuskizuna eta 21:30ak arte ez zen amaitu.\nBertoko borrokalarien emaitzak ezberdinak izan ziren: Eneko Aramendik, Uxue Sarragak, Igor Barbarak eta Asier Ispizuak irabazi zuten, eta Jagoba Pazosek eta Yerai Tovarrek, ordea, galdu zuten. Kiroltasuna izan zen nagusi Kazem gimnasioak antolatutako borrokaldian eta giro onean igaro ziren orduak.\nEskualdeko borrokalarien irudiak Mix Fight 36 ekitaldiaren laburpenean\nBorroka Aiaraldea 2018-05-22 16:52 Kirola Aiaraldea\nDani Tojo laudioarra eta Ibai Ruiz amurrioarra egon ziren Mix Fight 36 borrokaldian duela 10 bat egun eta biak agertzen dira antolakuntzak osatutako laburpen bideoan.\nAratz Garmendiak KO lazgarriaz irabazi zuen berriro\nBorroka Aiaraldea 2018-03-26 12:20 Kirola Okondo\nAratz Garmendia borrokalaria Bilboko Miribilla auzoko Bizkaia frontoian lehiatu zen ostiralean. Norgehiagoka menperatu zuen hasieratik eta bere aurkariak aukera gutxi izan zituen aurre egiteko. Hala ere, azken tartean, KOa jaso baino lehen, alegia, giltza batekin Garmendia indargabetzen saiatu zen. Lehenengo segundoetan arnasa emateko parada eman zion mugimendu horrek, baina Garmendiak "triangelua" baliatu zuen bere aurka immobilizatzeko, eta ukabilkada batzuk eman ostean, konorterik gabe utzi zuen.\nPuntuetan galdu zuen Igor Barbarak kluben arteko norgehiagokan\nBorroka Aiaraldea 2017-03-23 10:49 Kirola Laudio\nJerai Tobar lehenengo aldiz igo zen ringera\nBorroka Aiaraldea 2016-12-19 19:36 Kirola Laudio\nJerai Tobar Hajime klubeko gaztea lehenengo aldiz igo zen ringera Zallako Aranguren pilotalekuan eta, gainera, garaipena lortu zuen puntuetan.\nDani Tojok garaipena eskuratu zuen Zallan\nBorroka Aiaraldea 2016-12-19 19:33 Kirola Laudio\nIgor Barbarak lesioa izan ostean, Dani Tojok hartu zuen bere lekua Zallako borrokaldian eta garaile izan zen.\nEmaitza nuluko borroka egin du Dani Tojok Lasesarren\nBorroka Aiaraldea 2016-12-11 20:11 Kirola Laudio\nLasesarreko kiroldegian borroka izan zuen atzo (larunbata) Dani Tojo laudioarrak eta 3 roundak oso parekatuak izan zirenez, emaitza nulua eskuratu zuen.


23:57, 12 ekaina 2011ko berrikusketa\n2.258 bytes added , Duela 8 urte\n23:56, 12 ekaina 2011ko berrikusketa (aldatu)\n23:57, 12 ekaina 2011ko berrikusketa (aldatu) (desegin)\n[]an, Naismith College Player of the Year irabazi zuen lehena izan zen. Alcindor buru, Wooden eta UCLAk hiru titulu nazionalak lortu zituzten. Eragin handiko gizona, []tik aurrera, mateak debekatu zituzten unibertsitateko saskibaloian. UCLAn Historian graduatu zen eta, garai hartan izan zuen kornea lesio batek, betaurreko bereziak eramanaraziko zizkion betirako. Hiru denboraldietan zehar 26,4 puntu, 15,5 errebote eta 64%ko tiro portzentaia lortu zituen.\n== Profesionala ==\n=== Milwaukee Bucks ===\n[]an, Milwaukee Bucksek bere bigarren denboradia besterik ez zeraman Alcindor [[NBA]]ko DRAFT aukeratu zutenean. Pibot berri batentzako garaia iritsi zen. Bill Russellek [[Boston Celtics]] taldea utzi berria zuen eta Wilt Chamberlain, ona bazen ere, 35 urtera hurbiltzen ari zen. Harlem Globetrotters taldeak milioi bat dolarreko kontratua eskaini zion, baina berak uko egin eta Bucksengana joan zen. []-70 denboraldian, Alcindorrekin, Bucks bigarren egin zuen Ekialdean. Alcindor bera izarra izan zen liga hartan eta bigarren egin zuen berak ere puntutan, (28,8) eta hirugarren errebotetan (14,5). Lasai asko irabazi zuen Urteko Rookie ere.\nDenboraldiaren ondorenean, Bucksek zuzen-zuzen abiatu ziren garaipenera eta 66 aldil gailendu ziren 1970-71n. Alcindorrek denboraldiko MVPa irabazi zuen eta puntu gehien sartu zituena izan zen (31,7). Erreboteetan, berriz, laugarren egin zuen (16). Milwaukeek 12-2 egin zuen playoffetan eta Baltimore Bullets ere garaitu zuen. Alcindor MVP izan zen hemen ere.\n[]-[]ko denboraldia baino lehen, Alcindor [[Katolizismo]]tik [[Islam]]era pasatu zen eta Kareem Abdul-Jabbar (zerbitzari leial eta indartsua) izena hartu zuen. Islameko nazioaren liderretako bat zen Khalifah Hamaas Abdul Khaalisek bihurtu zuen [[Islam]]era. ''Giant Steps'' autobiografian kontatzen du prozesu osoa.\nUrte onak zituen Milwaukeen. []-72an ere puntu gehienak egin zituen berak (34,8) eta [[NBA]]ko MVP izan zen. Bucks taldeak berriro lortu zuen lider izatea (horrela 4 alditan!).\n[]-74an, Abdul-Jabbarek bere hirugarren MVPa irabazi zuen eta 5 hoberenen artean kokatu zen 4 kategoriatan: 3.a puntuetan (27,0), 4.a erreboteetan (14,5), 2.a tapoietan (283) eta tiroen portzentaian bigarrena (.539).\n[]an, Milwaukee [[NBA]]ko finaletan zen berriro, baina [[Boston Celtics]]en aurka amore eman beharrean izan zen.\n[]-75ean, azken postuan zegoen (38-44.11).\nMilwaukeen arrakasta izugarria izan bazuen ere, Abdul-Jabbar ez zegoen gustura bertan, kultura eta erlijio beretsuko jenderik ez baitzuen ondoan. Horregatik eskatu zuen traspasoa. [[New York Knicks]] edo [[Los Angeles Lakers]]era joan nahi zuen eta horrelaxe bidali zuten Lakersera 1975ean.


Bizikidetza kirol-parke berrian, parke ireki eta seguruan - Thinking Fadura\nArgitaratuta 2018/10/31 2018/10/31 Thinking Fadura\nDuela egun batzuk, mahai-inguru bat antolatu genuen kirol-parke berriaren segurtasuna jorratzeko; izan ere, parte hartzeko thinking Fadura prozesuan interes gaien piztu duen gaietariko bat izan da.\nMahaia Asier Amezagak moderatu zuen, thinking Fadura taldekoak, eta helburua zen Faduraren segurtasuna eta sarreraren inguruko gako nagusiak aztertzea pertsona adituekin eta ikuspegi ezberdinetatik. Abiapuntu gisa, Sorne Esturok, Getxo Kirolakeko arkitektura-proiektuen arduradunak, ongietorria eman eta Uraren Euskal Agentziak (URA) ibaiaren ibilgua egokitzeko egindako jardueren bidez kirol-gunean aldaketa garrantzitsuak egin direla gogoratu zuen, aukera paregabea sortu dela zona osoa berriz pentsatzeko eta hobetzeko eta Getxon kirol-jarduera, bizi-kalitatea eta ohitura osasungarriak hartzea bultzatzen jarraitzeko. “Parke ireki eta seguru batean pentsatzea ez da paradoxa”, jarraitu zuen Sornek; “egun, sistema eraginkorrak izan ditzakegu espazioaz segurtasunez baina askatasuna galdu gabe gozatzeko. Are gehiago, gurearen antzeko esperientzia asko daude beste lekuetan, eta horietan ikus daiteke espazio irekia, denak hartu eta denak zaintzen dutena, bermerik onena dela segurua izan dadin”.\nJuanMa Muruak, hiriak eta lurraldeak kudeatzeko eremuan ekonomialariak eta aholkulariak, eta kirol-politiketan espezialista denak, aurkezpenean hiru teoria garrantzitsu azaldu zituen, antzematen dugun segurtasuna funtsezko gakoa dela ulertzeko espazio publikoan kirol-ekipamenduak kokatzerakoan:\nLeiho hautsien teoria (Wilson eta Kelling, 1982) eta espazio horien mantentze-lan egokiak duen garrantzia, horiek segurtasunik gabeko ingurune bilaka ez daitezen.\nDefenda daitekeen espazioaren teoria (Newman, 1972), espazioaren bereizketak dituen onurak pentsatzera eramaten gaituena, pertsonak espazio horiekin identifika daitezen eta zaindu ditzaten.\nKaleko begien teoria (Jacobs, 1961), komunitate bat eta nolabaiteko dinamismo soziala existitzeak duen garrantzia azpimarratzen duena, espazio publikoei segurtasuna ematearren.\n“Espazio publikoa gatazkatsua da izatez, bertan interes oso ezberdinak biltzen baitira. Konfiantza izan behar dugu espazio irekien diseinuan eta sortuko diren gatazka askoren autoebazpenean”, baieztatu zuen JuanMak. Ildo horretan, New Yorkeko esperientziaren berri eman zuen, itxita zeuden parkeak berriz diseinatzen ari baitira, espazio ireki bilakatzeko eta pertsonen arteko bizikidetza handiagoa izan dadin; halaber, Alcalá de Henaresko kasua aipatu zuen, “debekatuta jolastea” adierazten zuten plaken lekuan “jolastu errespetatuaz” plakak jarri baitituzte. Bideo honetan labur-labur agertzen da egindako aurkezpena:\nJose María Sanzek, segurtasun integraleko eta babeseko proiektuak garatzen dituenak RKL erakundean, eta etorkizuneko kirol-parkearen segurtasunaren Plan Zuzentzailea diseinatzen ari den taldeko kideak, parke berrian izan daitezkeen istripuei erantzuna emateko edota ekintza antisozialak babesteko diseinatzen ari den segurtasun-sistemaren hiru ildo nagusiak aurkeztu zituen. Adituaren ustez, segurtasuna eta babesa diseinuan bertan hartu behar dira kontuan, Fadurako kirol-parkearen kasuan egiten ari diren bezala.\nParke berrirako segurtasun integralean ondorengoak konbinatzen dira: sistema horietan jardun behar duten pertsonak artatzen dituzten irtenbideak, diseinatu behar diren prozedurak, ahalik eta eraginkorrenak izan daitezen, eta egun inoiz ikusi gabeko prestazioak, aprobetxatu behar ditugunak, eskaintzen dituen teknologia.\nSegurtasunaren proposamena hiru zirkulutan oinarritzen da. Lehena perimetroaren segurtasunarekin lotzen da, pertsonen eta ibilgailuen fluxuak artatuko dituena da, eta, besteak beste, bideozaintza, geokokapena, megafonia edo ibilgailuen kontrola bezalako neurriak izango ditu. Bigarren segurtasun-zirkulua, berriz, kirol-instalazioetan eta -azpiegituretan oinarrituko da, eta suteak detektatzeko eta lekuak husteko, sarrerak kontrolatzeko, jende-kopuruak kontrolatzeko, interfoniarako, eta abarretarako neurriak izango ditu. Azkenik, hirugarren segurtasun-zirkulua azpiegitura kritikoetan oinarrituko da; hots, koadro elektrikoetan eta instalazio informatikoetan. Neurri eta sistema gizatiar nahiz prozedura-arloko eta teknologiko horien guztien kudeaketa eta koordinazioa ezinbestekoa da espazioa bat segurua izateko eta segurutzat jotzeko.\nArkitektura eta segurtasuna\nNerea Sarasola thinkingFadurako arkitektura-taldeko kidea da, eta, haren ustez, “segurtasunarekiko kezka parte hartzeko prozesu osoan zehar adierazitako zerbait da. Arkitekturako taldeak nahitaez neurri adimentsuak aplikatu behar ditu, bereizi eta askatasuna kendu gabe mugatzeko aukera ematen dutenak; hau da, batzen duten neurriak, inola ere ez kentzen dutenak. Eta hori guztia kirol-instalazio ezberdinak irla independente bilakatu gabe”.\nHalaber, thinking Fadura taldeko Jon Laurenzentzat, hirigintza eta arkitektura aldetik erreparatuta, erronka da ibaiko parkeak kirol-azpiegiturekin eta osasunarekin etengabe lotuta duen garrantzia agerian uztea, hori oinarrizko alderdia baita Faduraren aldaketan.\nAdituen iritziek bertaratutako pertsonen iritziak ere sortzen dituzte, eta azken horiek gai garrantzitsuak proposatzen dituzte; esate baterako, egungoa bezalako espazio itxia aldatzeko dauden benetako aukerak, parkera sartzea galarazten duten eragozpen fisiko perimetralak kenduta, eta espazioa berreskuratzeko aukerak, pertsona guztiek gozatu ahal izatearren.\nParkearen segurtasunarekin harreman zuzena duen funtsezko puntu bat bada; hain zuzen ere, bizikidetza espazio eta jardueretan edo Getxoko pertsona abonatuen, kluben eta bizilagunen artean. Parke seguruaren aldeko apustuak neurri teknikoak eta arkitektonikoak eskatzen baditu ere, batez ere bizitzea eskatzen du, espazioari bizitza eta jarduera ematea. Ildo horretan, bidezkoa da batzuetan zenbait pertsonok eta erakundeok Faduraren inguruan egiten dugun erabilera pribatiboaren inguruan hausnartzea. Horri buruzko eztabaida hasteko, ondorengo galdera erantzutera gonbidatzen zaitugu: Zer bururatzen zaizu Faduran bizikidetza hobetzeko?\n⟵Kirol-parke berrirako bidea egiteko bost erronka\nKirol-parke berrirako proposamenak eztabaida gai⟶


Kirola is the new orange – Beranduegi\nCategory: Kirola is the new orange\n‘Alardea’ eta ‘Altsasu’ ostean, ‘Pilotari (m)’ estreinatuko du ETB1ek\nAimar Tirofijo Olaizola, Mikel Camarada Remigio Urrutikoetxea, Jokin Mono Jojoy Altuna eta Joseba Guzmán Ezkurdia askapen nazionalerako gudariak dira fikziozko telesail berriko protagonistak. Gidoilariek ukitu “latinoa” eman nahi izan diote pilotaren gatazkari, eta Sendero...\nFLNC korsikarraren prentsaurreko jendetsuez geroztik, ez da status quo-a hainbeste kikildu duen deus ere egin, herri kirolariek mikrofonoak hartu dituzten arte. Baiko enpresako pilotari guztiak –inork ere espero ez zituen salbuespenak salbuespen–, lehen eta...\nMurias-eko ziklistak kontratatuko ditu Glovok\nMurias taldea desagertu egingo dela-eta, bertan aritu diren zenbait ziklista kontratatuko du Glovo enpresak, Gasteizen eta inguruko herrietan banatzaile lanak egiteko. “Arazorik ez dute izango, adibidez, gaueko 23:00etan Forondatik Betoñorako 12-13 kilometroak 3 minutuan...\nEzkerrean ezkongaiak; eskuinean, barra librerako ilara\nEH Bilduk Nairo Quintana fitxatuko du hurrengo hauteskundeak irabazteko\nEsker Aberlatzea / Kirola is the new orange\n24 Uzt, 2018\nKoalizioak jakitera eman duenez, Nairo Quintana txirrindularia izango da hurrengo hauteskunde kanpainan EH Bilduren liderra. Fitxaketa egitean, kontuan hartu dute Quintanaren “irabazteko grina”, baita txirrindularitza-zaleak harritzeko daukan gaitasuna ere. “Gure orain arteko hautesleak konbentzitzeaz...


20 « otsaila « 2020 « Prentsa oharrak\nGasteizko Udalaren Osoko Bilkura (2020-02-21)\nKategoriak: Oharrak — Komunikazio Zerbitzua / Servicio de Comunicación — 20 otsaila 2020 15:10\nGai zerrenda: 21-02 Osoko Bilkura\n21 Zabalgunearen administrazio kontseilua (2020-02-24)\nKategoriak: Oharrak — Komunikazio Zerbitzua / Servicio de Comunicación — 14:07\nGai zerrenda: ENSANCHE ZABALGUNEA 24-02\nHIGA2020!: Hizkuntza Gutxituetako Hiztun Gazteen Hirugarren Topaketa aurkeztu dute, irailaren 6tik 9ra Gasteizen egingo dena\nHizkuntza asko daude munduan, baina denek ez dute bermatuta beraien biziraupena. Iñaki Gurtubai zinegotziaren arabera, “munduan 6.000 hizkuntza badaude eta 200 estatu, atera kontuak”. Hala ere, gutxitutako hizkuntza batzuek biziberritze prozesuan murgilduta daude eta hori da Gasteizen adibidea. Zinegotziaren esanetan eta hirian egindakoa balioan jartzeko, “berezia da Gasteizek hizkuntza biziberritzeari dagokionez egin duen bidea: 1986an, euskaldunak %6 ziren, 2016an, %26,17. Hiri gutxi egongo dira munduan, beren hizkuntza halako neurrian biziberritu dutenik.”.\nGasteizen gazteek izan dute euskararen biziberritzearen ardura, zinegotziak emandako datu soziolinguistikoetan ikusten den bezalaxe. Horiek horrela, gazte planak, lehenik, eta euskara planak, gero, errealitate horri erreparatu diote eta egoki ikusi dute espazio bat sortzea euskara eta hizkuntza gutxituak biziberritzeko prozesuan ari diren gazteak biltzeko, elkar ezagutzeko eta bizipenak partekatzeko . Horixe da HIGA: hizkuntza gutxituetako hiztun gazteen topaketa.\nAurreko HIGA ekitaldian gazteei formakuntza eskaintzeko Udalak eta EHU-k izan zuten elkarlana oso garrantzitsua izan zen. Aurten ere, bien artean Udako Ikastaro ofizial bat antolatu dute HIGA-ren harira. Mari Jose Olaziregi Letren Fakultateko Hizkuntzalaritza eta Euskal Ikasketa Sailburuaren aburuz, “pozgarria da UPV/EHUren ikuspegitik, topaketa hauek Uda Ikastaroen egitarauaren parte izatea. Arabako campusean 10-12 uda ikastaro antolatzen dira urtero, eta HIGA horien parte izateak Uda ikastaroei funtsezko ekarpena egiten die”. Bere esanetan, unibertsitatea bere esku dagoen guztia egiteko prest dago, 2018ko ekitaldian bezalaxe.\nBaina EHU-ko Udako Ikastaro Ofizial bat izan arren, ez da ekimen akademiko soila izango, edo ez behintzat, bere osotasunean. Lau egun horietan denetarik antolatuko da parte-hartzaile guztien interesak eta izaerak kontuan hartzeko. HIGA3-ko zuzendariaren esanetan, gidoia hau izango da: goizetan hizkuntzen biziberritzearen inguruko hainbat gai jorratuko dira adituekin; arratsaldean ekintzak antolatuko dira Gasteiz hobeto ezagutzeko eta beraien arteko harremana sendotzeko; eta bukatzeko, gauetan, ekitaldi kulturalak antolatuko dira, izan kontzertuak, antzerkiak, poesia emanaldiak eta abarrekoak. Antolakuntzak matrikula, otorduak eta lo egiteko tokia ordainduko die gazteei, eta gauzak horrela, elkarrekin 24 ordu pasatuko dituzte lau egunez.\nPasa den ekitalditik hona jauzi kualitatibo nabarmena emango du HIGA2020!-k, izan ere, aurreko esperientzia arrakastatsuen ondoren erakundeak antolakuntzara batzen joan dira, modu batean edo bestean HIGA2020! indartuz. Hori da, hain zuzen ere, Eusko Jaurlaritzako Hizkuntza Politikako Sailburuordetzaren kasua. Prentsaurrekora joandako Josune Zabala HPSko Hizkuntza Ikerketa eta Koordinaziorako zuzendariaren esanetan, “guk bereziki nabarmendu nahiko genuke gutxiagotasun linguistikodun (eta kulturanizdun) egoeran dauden gazteen arteko topaketek sinergietan eta harremaentan izan dezaketen eragin biderkatzailea. Gogoeta eta praktiketan, bizipenetan gauzatzen dena. Eta aukera hau EH mailan proposatu izana, eskergarri eta txalogarria da Eusko Jaurlaritzarentzat”.\nAurtengo ekitaldira gehitu den beste erakundeetako bat Arabako Foru Aldundia da. Lexuri Ugarte Gobernantza Irekiko eta Euskara Zuzendariak, bere hitzartzean, aipatzen du HIGA “aukera paregabea dela hizkuntza gutxituen aldarria gertutik ezagutu eta lau haizeetara zabaltzeko”. Iñaki Gurtubai zinegotziaren ildoa jarraituz, Arabak ere aurrerapauso handiak eman ditu euskararen bilakaera soziolinguistikoan eta “horrelako ekimenek agerian uzten dute arabarrok euskararen aldeko apustua berresten ari garela”. Arabako Foru Aldundiaren kasuan, bere Euskara Sustatzeko 2019-2013 Plan Estrategikoko euskara eta gazteria binomioari so egiteagatik adierazi nahi izan diote HIGA2020!-ri babesa.\nBestalde, Axier Urresti Vital Fundazioen zuzendari exekutiboak erakundeak “gure lurraldeko ondare historikoarekin eta kulturalarekin duen konpromisoa” nabarmendu du, “edozein hizkuntza ondare horren zutabea dela ulertuta, nahiz eta hizkuntza gutxitua izan. Ildo horretatik, beharrezkotzat jotzen dugu adin guztietako pertsonen prestakuntza, hezkuntza eta lanerako sarbidea bermatuko duen egitura bat sortzera bideratutako ekintzak babestea, batez ere gazteenen kasuan. Kultura, aisia, partaidetza eta balio komunitarioak sustatzera bideratutako proiektuak babestu nahi ditugu, sortzaile berriak, berrikuntza eta artea bultzatu, hizkuntza gutxituen ikuspegi aberasgarritik ere. Azken batean, kolektibo horrentzako berdintasuna bermatu”.\nUrruntze-agindua haustegatik atxilotuta\nKategoriak: Udaltzaingoaren eta suhiltzaileen jakinarazpenak — Etiketak: suhiltzaileak — Komunikazio Zerbitzua / Servicio de Comunicación — 13:03\nUdaltzaingoak, 45 urteko gizonezko bat atxilotu zuen Arriagako Atea kalean atzo gurasoenganako urruntze-agindua hautsi izanaren delituaren ustezko egilea izateagatik. Beste gertakari batzuk direla eta ezagutzen zuen patruila batek ezagutu, identifikatu eta Agirrelandara eraman zuen.\nZegozkion eginbideak Zaintzako Epaitegian bideratu ostean, epailearen esku geratu zen.\nAzken 24 orduetan 10 trafiko-istripu erregistratu dira eta pertsona bat zauritu da.\nGasteiz European Green Capital Network sarearen bilera baten egoitza izango da apirilean\nApirilaren 21etik 23ra Europako Green hiriburuek “Giza eskalako” hirien eredua aztertuko dute Atarian eta Europa jauregian.\nGasteiz European Green Capital Network sarearen bilera teknikoetako baten egoitza izango da; European Green Capital titulua jaso zuten hiriek zein finalista geratu zirenek osatzen dute sarea. Hala baieztatu du Ingurugiro Gaietarako Ikastegiko lehendakari Ana Oregik, ingurumen organismoaren kontseiluak egindako bileran.\nApirilaren 21etik 23ra, sareak bilera teknikoa egingo du Atarian eta Europa jauregian, “giza eskalako” hirien eredua aztertzeko. Sarea osatzen duten hirietan landutako irtenbideak eta ereduak aplikatuko ahal izateko materiala eta tresnak sortuko dira lantegietan.\n”Udal gobernuaren asmoa da ingurumen politiken alorrean erreferente diren hiriekin aurretik zituen loturak estutzea eta horretan nabarmendu diren hirien sare estrategiko berriak sortzea” azpimarratu du IGIko lehendakariak.\nMontehermoso Kulturuneak Raquel Durán eta Rut Brionesen ‘Felices’ erakusketa aurkeztu du\nOtsailaren 21etik maiatzaren 3ra arte egongo da ikusgai\nUr biltegiak Raquel Durán eta Rut Brionesen ‘Felices’ erakusketa hartuko du otsailaren 21etik maiatzaren 3ra arte. Montehermoso kulturuneak 2019an proiektu artistikoak sustatzeko egin zuen deialdian hautatutako lau lanetako bigarrena da.\n“Gasteizko Udaleko Kultura Sailetik hainbat jarduera-ildo garatzen ditugu sorkuntza artistiko garaikidea sustatu, bultzatu eta ezagutzera emateko asmoz. Ekimen honen bitartez, beren lanak banaka nahiz taldean aurkezteko aukera eman nahi diegu artista lokalei, arte eta kultura garaikidea sustatzen duten ekintzen bitartez, eta horiek herritarrengana hurbilduz“, adierazi du Kultura zinegotzi Estíbaliz Cantok erakusketaren aurkezpenean.\n‘Felices’ XXI. mendean gure gizarteak baliatzen dituen zorion-mota desberdinei buruzko hausnarketa multisentsoriala da.\nErakusketa osatzen duten instalazioetako bakoitzak zorionaren alderdi kontzeptualen batean sakontzen du, eta kritikoki zalantzan jarri nahi ditu zorion iraunkorraren bilaketa eta hori ez lortzeak sor dezakeen frustrazioa.\nBihar, hilak 21, inauguratuko da erakusketa; artistek bisita gidatua egingo dute, publikoari proiektua osatzen dutenak lanak zertan diren azaltzearren. Arratsaldeko zortzietan hasiko da.\nRaquelek eta Rutek talde bat osatzen dute 2014az geroztik. Ikus-entzunezko instalazioen esparruan egiten dute lan batik bat, eta mugitzen den irudiaren lengoaia erabiltzen dute mendebaldeko gaur egungo gizarteari buruz hausnartzeko.\nHaien jardun artistikoak norbanakoak kolektibitatearen barruan zer eginkizun duen aztertzen du, zer sinergia, paradoxa, truke eta inkongruentzia sortzen diren ezinbestean binomio horretatik.\nRaquel Durán Arte Ederretan lizentziatu zen, argazkigintzaren eta ikus-entzunezko bitartekoen espezialitatean. Rut Briones Publizitate eta Gizarte Harremanetako lizentziaduna da, eta ikus-entzunezko narratibari buruzko masterra.\nMarian Gutiérrez, AMVISAko lehendakari berria\nUdal gobernuko zinegotzi Marian Gutiérrez izango da gaurtik aurrera AMVISAko Administrazio Kontseiluko lehendakaria.\nGutiérrez Herritarren Segurtasunaren Sailaren arduradun politikoa da orain, eta Felipe Garcíak zinegotzi karguari uko egin ondoren hartu du udalaren ur enpresaren lehendakaritza. García aurreko agintaldian Arabako Foru Aldundian zuen lanpostura itzuliko da, hau da, Enplegu, Merkataritza eta Turismo Sustapeneko foru zuzendaritzara.\nIgor Salazarrek ordezkatuko du García Udalean; Lan eta Justizia sailburu María Jesús San Joséren aholkularia da egun.\nEraztun Berdeko seinaleak berritu egingo dira, eta ibilbide berrira egokituko, hiru kilometro gehiago baitu\nKategoriak: Prentsa oharrak — Komunikazio Zerbitzua / Servicio de Comunicación — 11:30\nIGIk 35.000 euro jarriko ditu udalerriko parkeak lotzen dituen ibilbide zirkular horretako seinalaztapena hobetzeko\nIbilbideen seinaleztapena da sarean egin beharreko lanetako bat. Eraztun Berdearen itzulia da udal sareko zein Arabako ibilbide berdeen sareko bide nagusietako bat, udalerriz gaindiko beste batzuekin lotzen baita, hala nola Donejakue bidea, Zadorrako ibilbide berdea eta Vasco-Navarro bide berdea. Hiria inguratzen duen ibilaldi zirkularra da, Gasteizko Eraztun Berdeko parkeetan barrena eta horiek lotuz. Duela 7 urte jarri ziren norabide-seinaleak eta identifikazio-piktogramak Eraztun Berdearen itzulian, hiriguneetan zein errepide, bide eta kaleekiko bidegurutzeetan eta parke barruko leku jakinetan.\nUrte hauetan hiria eta Eraztun Berdea bera aldatu egin dira, eta horrek Eraztun Berdearen itzuliaren trazatua aldarazi du; esate baterako, Nebera parkea egokitu da, eta Olarizuko lorategi botanikoan bide berriak ireki dira. “Itzuli diseinatu berria hiri eremutik aldentzen da, eta 30 kilometrotik 33ra luzatzen. Trazadura aldaketak egungo seinaleztapena aldatzera behartu du. 2019an, Armentiako eta Salburuko parkeen artean Eraztun Berdearen itzuliaren seinaleztapena berritu eta hobetzeko lanen proiektua idatzi da; bertan zehazten da non kokatuko diren norabide-seinaleak, zein seinale behar den (berriak eta berrerabiliak), zein diseinu eta eduki izango duten, eta zenbateko aurrekontua behar den gauzatzeko“, jakinarazi du IGIko lehendakari Ana Oregik.\nHori guztia kontuan izanik, Ingurugiro Gaietarako Ikastegiko Kontseiluak Eraztun Berdeko seinaleztapena berritu eta hobetzeko kontratua esleitzeko lehiaketara deitzea onetsi du, eta 35.000 euro (BEZa barne) bideratuko ditu horretara.\nAlkateak azpimarratu du Eusko Jaurlaritzaren eta Sustapen Ministerioaren arteko akordioa jauzi kualitatiboa dela Gasteizen abiadura handiaren etorrera eta lurperatzea gauzatzeko\nKategoriak: Prentsa oharrak — Komunikazio Zerbitzua / Servicio de Comunicación — 09:43\nGasteizko alkate Gorka Urtaranek gaur goizean adierazi duenez, Eusko Jaurlaritzaren eta Sustapen Ministerioaren artean lortutako akordioa jauzi kualitatiboa da Gasteizen abiadura handiaren etorrera eta lurpeko integrazioa gauzatzeko. Jarduera horrek lehentasuna du Urtaranen gobernuak sustatutako Agenda gasteiztarraren barruan, proiektu estrategiko, itxaropentsu eta funtsezkoa baita Gasteizko etorkizunerako.\nGarapen Ekonomikoaren eta Azpiegituren sailburu Arantxa Tapiarekin udaletxean bildu ondoren egin du adierazpen hori Gasteizko alkateak. Mugikortasunaren eta Espazio Publikoaren zinegotzi Amaia Barredo eta Azpiegitura eta Garraio sailburuorde Antonio Aiz ere izan dira bileran.\nArkautiko lotuneko lanak Eusko Jaurlaritzaren gain utzi izanak —halaxe iragarri zen aurreko astean— “obrak azkarrago eta segurtasun osoz egitea bermatzen du“, Gorka Urtaranen ustez. “Oso akordio garrantzitsua da, aurrerapausoa baita Gasteizen abiadura handia izatearen ametsa errealitate bihur dadin”, nabarmendu du alkateak. Gasteizko alkateak erantsi du, halaber, Sustapen Ministerioa jabetu dela euskal Y-a amaitzeak eta abiadura handia euskal hiriburuetan integratzeak duen garrantziaz. Era berean, Gasteiz-Burgos zatia bultzatu beharra dagoela gogorarazi du, “euskal Y-a Atlantikoko tren korridorearekin eta penintsularekin lotzearren“.\nErakundeek aurreikusitako epeez bezainbatean, ondo bidean, baliteke lanak 2022ko lehen seihilekorako esleituta egotea, bai Arkautiko lotunekoak bai hiri barruko lurperatzeari berari dagozkionak. Horretarako, eraikuntza-proiektuak eta lizitazioa tramitatu beharko dira, baita ingurumen eraginaren ebaluazioa egin ere.


Subiranotasun ekonomikoa krisi garaian, ilunetik argira Euskal Herrian - Galde\n(Galde 01, invierno/2013). Hausnarketa hau balizko irreal batean gauzatzen da, euskaldunon erabakitzeko eskubidearen onarpenean. Edo beste era batean esanda, Eskozia eta Erresuma Batuaren arteko akordioak definitzen dituen parametroak hartuko ditugu aintzat. Espainiako Estatuaren esparruan hipotesi hau urrunekoa izan arren, alegiazko abiapuntu honek analisia ardatz ekonomiko eta estrategiko hutsetan egitea errazten digu. Beraz, xedea ez da izango eszenatoki demokratiko nazionalera iristeko ariketa, nahiz prozesua eta helburuen arteko loturak bistakoak diren. Azterketa xume honen helburua globalizazioaren krisiaren testuinguruan Euskal Herriaren –edo bere parte baten- subiranotasun ekonomikoa ulertzeko oinarri orokorrak eskaintzea da eta baita ere egungo egoera ziurgabe eta aldakorrean proiektu subiranista abiarazteko oinarrizko hastapenak zirriborratzea, beti ere euskal sozietatearen gehiengoaren bizi baldintzak hobetze aldera orientatutako prozesu bezala ulertuta.\nEuropako Batasunaren krisi instituzionalak eta 2007an lehertu zen ekonomi krisiak errotik aldatu ditu Euskal Herriaren gainetik dauden bi estatuen proiektu politiko- ekonomikoa. Biak ala biak birplanteatzen ari dira orain arteko estatu egitasmo estrategikoak. Espainiako estatuaren kasuan frankismotik trantsiziora jorratutako bidean eta Europarekiko integrazioan gorpuztu zen proiektuaren orain arteko habeak lehertu egin dira eta etorkizuneko bideragarritasuna bera da zalantzan dagoena. Nolanahi den, egoera honetara ez gara iritsi behetik gorako presio sozialak bultzatuta baizik eta sistema ekonomiko eta instituzionalaren oinarri ahulak kolokan ipini direlako krisi ekonomiko eta instituzionalaren narriadura bizkorrak eraginda. Bistakoa da Espainiaren proiektuak berezko mugekin egin duela topo, barneko eta kanpoko arrazoiak medio, eta krisiaren eztandak xaxatuta agertoki berri baten aurrean aurkitzen da: EBko agintari politiko eta ekonomikoen presiopean politika lurperatu dute, mugaz barneko lurralde kohesioa eta kohesio soziala eztanda arazteko zorian dira eta krisitik irteteko proiektu sinesgarririk ez dago troikaren dogma -austeritatea eta barne debaluaketaren programa- jarraitze hutsaz harago. Errezeta honen ezina bistako da, indize ekonomiko eta sozial ugarik hala erakusten baitute, baita EBak berak ezarritako helburu finantzario eta fiskalei erreparatuta ere.\nKontestu honetan subiranotasuna helburu kolektibo identitario eta utopikoa izatetik proiektu herritar gauzagagarria bihurtu da, krisiaren bestelako irteera soziala eskura egon daitekeen proiektu ukigarria, hain zuzen. Katalunian ireki den prozesua narriadura zabal honen ondorioa da. Kataluniako gehiengo sozialak eta instituzionalak bide subiranistari lehentasuna eman dio Espainiako proiektuak –bereziki bere arlo ekonomikoan- erakarpen ahalmena galdu duelako. Estatua eta Kataluniako finantza fluxuen emaitza garbiaren inguruan ardaztu zen hasiera batean eztabaidaren muina. Euskal Herrian indarrean dagoen Kontzertu eta Konbenio Ekonomikoaren gabeziak Kataluniaren diru ekarpenak estu mugatu izan dituelako bertako aurrekontua eta inbertsiorako ahalmena, lurralde solidaritatearen izenean. Finantza fluxu pribatuen gainean ere egin da hausnarketarik, posizioak posizio Kataluniako finantza erakundeek Estatuko eragileen ekarpenak positiboak ote diren auzitan ipini da 1. Euskal Herrian Ibarretxeren planaren harira hainbat egilek finantza fluxu publiko eta pribatuen inguruko eztabaida ekarri zuten plazaren erdira 2. Datuek erakusten dute 2000ko hamarkadan bataz beste urteko 1300 miloi euro izan zirela Euskadik Madrileko Gobernuari bideratutako diru kopurua (INE, Eustat). Ostera, 2010ean Euskadik 71 miloi euro eskuratu zituen Gobernu zentraletik inbertsio moduan –lurraldeetako inbertsio publiko guztiaren %0,88 eskasa estatuarekiko pisu eskonomikoa %6,24 izan arren. Bestalde, Euskadiko Elkarte Autonomoa eta Estatuaren arteko finantza fluxu pribatuei dagokienean, 2000 urtera arte Euskadik bertan sortutako gordailuen gaineko kredituak eskuratzen zituen baina azken hamarkadan aurkako egoera da nagusi eta beraz diru emaile netoa da (Espainiako Bankua eta INE). Esan gabe doa, atzerriko inbertsio zuzeneko hartzaile behinena Madril dela, posizio hori indartu egin duela azken urtetan eta hiriburu izatea dela horretarako arrazoi nagusia 3. Jakina da Kontzertu eta Konbenio ekonomikoek berezko ogasuna eraikitzeko aukera paregabeak izan direla, haatik ez da ahaztu behar zeharkako zergak –BEZa batez ere- Estatuko ogasunak arautu eta kudeatzen dituela eta diru-bilketaren erdia baino gehiago direla egungo errekaudazio publikoaren bolumenean. Beraz, errealitate hau faktore mugatzaile esanguratsua da Hegoaldeko lau herrialdeetako subiranotasun fiskalaz mintzatzerakoan. Beste horrenbeste esan genezake azpiegituren arloan orain arteko aspektu finantzario eta estrategikoak aztertzerakoan: inbertsio nagusiak Madril erdigunea duen azpiegitura sistema radial inefizientea eta iraun ezina eraikitzera bideratu dira estatuko periferiaren azpiegitura menpekotasuna areagotuta.\nOro har, arloan arloko azterketek euskal lurraldeentzat kostu-etekinen balantza txuria ala beltza den erabakitzerakoan erabilitako metodologiak zeresan handia du. Lehen aipatutako azterketek kontrakoa erakutsi zuten baina hemen ipinitako adibide soil eta bakanek kontrakoa aurkezten dute, Estatuarekiko loturek kalte ekonomiko zehatzen iturburu direla Euskal Herriko ekonomiarentzat alegia.\nInstituzioen egitura eta dinamikaren ikuspegiaren garrantzia\nFaktore hauek guztiak arretarako irizpideak dira inondik ere subiranotasunaren bidean onurak eta kalteak ebaluatzeko garaian. Nolanahi ere, subiranotasun politikoa eta ekonomikoa Katalunian zein Euskal Herrian finantza balantzaren azterketa zehatz bezain labankorratik harago doa, komunitate eta ongizatearen osaketa prozesuarekin lotzen da eta beraz eremu instituzionalaren eraikuntzarekin. Garapen ekonomikoa eta ongizatea bultzatzeko eredu instituzional desberdinek duten funtzioa garrantzia berebizikoa den heinean 4, subiranotasun ekonomikoaren prozesuan eraldaketa soziala eta instituzionalak dira batik bat aintzat hartu beharreko elementu kritikoak.\nGlobalizazioaren kontestuan eta Europako Batasunaren batasun ekonomikoaren barnean subiranotasun ekonomikoaz galdetzea bidezkoa ez ezik beharrezkoa da. Eztabaidarako mamia legoke teoria politikoa zein ekonomikoaren oinarriei erreparatuz burujabetzaren auzia ardatz berriekin aztertuko balitz.. EBaren ekonomi batasuna txanpon bakarrean oinarrituta eraiki zen eta honek eraikuntzaren soslai ideologiko liberala ezartzea ekarri zuen. Baina ekonomi batasunak kapitalismo liberalaren nagusitasunarekin batera estatuetatik Bruselarako eskumen ekonomiko nagusien transferentzia bultzatu zuen. Gainera, egungo krisiarekin estatuek zituzten eskumen mugatuen desjabetzea bizkortu egin da, batik bat ekonomiaren arloan. Ekonomi nazionalaren osagai klasiko ia guztiak EBera transferitu egin dira edo bide horretan dira: moneta eta finantza –edo interes tasa eta diru kantitatearen erabilera eta bankuen ikuskapena; kanpoko kanbio-tasaren mekanismoa; kanpo merkataritzaren arantzelen sistema eta Munduko Merkataritzaren Erakundeko erabaki komunak. Krisiarekin austeritate politikak nagusitu dira eta irizpide hauekin batera arlo batzuetako eskumenak Europaratzeko bidean dira modu irmoan: esaterako, zerga eta aurrekontuetako harmonizazioa eta mugak –malgutasun tarterik badagoen arren; eta azkenik, lan merkatuko erregimena –troikak ezarritako erreformak kasu- eta enplegu politikak zein politika sozialak -erretiro planen gainekoak, adibidez-. Ekonomi teorietako ikuspegi ugariren arabera ekonomia nazionalaren oinarriak ez dira dagoeneko estatuetan aurkitzen baizik eta euro guneko aginte organoetan: Europaranzko naziotasun ekonomikoaren trantsizioa ezagutzen ari gara azken urteotan. Krisiak prozesu hau bizkortu egin du, baina trantsizio hau osatzeko beharrezkoa litzatekeen federalismo politikoa oraindik urrun dago. Integrazio politikoaren arloan urratsak eman ezean EBko ekonomi batasunak oso desegonkorra izaten jarraituko du. Krisiak erakusten du denbora agortzen ari dela EBeko proiektuaren definizio ahulari dagokionean. Rodrik 5 egilearen terminotan ipinita, batasun politiko gehiago edo abiada ugariko ekonomi batasunean atzera egitea da autua, plutokrazia autoritarioen erregimenetan erori ezean. Jakina, aukera horietako bakoitzak ondorio oso bestelakoak ditu subiranotasun ekonomikoaren terminotan.\nEspainiako Estatuko subiranotasun ekonomikoa mugatua da, beraz. Merkatu globaleko botere ekonomiko indartsuek eta EBarekin partekatzen duen botere instituzionalek oso estu zedarritzen dute bere eskumenen irisgarritasuna. Halere, EB eremuarekiko behin betiko erabakimena estatuen esku dago, opt out klausula erabili ahal dute, alegia. Eta horrek subiranotasun politiko –eta neurri batean ekonomiko- formala Espainiako estatuaren esku dagoela berresten du. Estatuen funtzio giltzarria da oraindik orain kontsentsu eta bake soziala bideratzea garapen ekonomiko eta sozialaren proiektu hegemonikoa bideragarri izan dadin beti ere bertako elite ekonomiko-politiko propio –nazional– baten gidaritzapean. Arreta beraz, elite edo oligarkia horren osaketan eta garapen proiektua bideragarri egiteko duen ahalmenean ipini behar da subiranotasuna nola ardazten den ulertzeko. Ildo honetan, garapen eredu nazionala sozialki partekatua eta arrakastatsua izan dadin funtsezkoa da eraikuntza instituzionalak –zentzu zabalenean ez soilik administrazio egitura gisa- malgutasuna eta kalitatezkoa izatea. Administrazioaren eredua, elkarte eta gizarte sarearena, hezkuntza erakundeen kalitate eta profila, berrikuntza sistemaren ezaugarriak, balio kateak zein kanpoko produkzio eta banaketa sareekiko loturak, finantza bitartekaritza eta erakundeen sistema, lan erregimenak, babes sozialaren garapena, kapital sozialaren maila, ingurumenarekiko prozeduren estandarrak, ekonomi politiken profila, gobernantzaren berrikuntza eta parte hartzeko irizpideak, etab. herrialdearen eraikuntza instituzionalaren bizkarrezurrak dira eta garapen proiektuaren arrakastarako giltzarriak.\nEstatuko proiektuaren bidera ezintasuna hiru esparru nagusitan ikusten da. Lehenik, oligarkia politiko ekonomikoaren deskonposizio prozesuan zehazten da. Ondoren, autonomi estatu simetrikoaren porrot ideologikoa eta ekonomikoa dago, Espainia pluralaren hondoraketan eta lege dekretuen bidezko birzentralizazio olde indartsuan islatzen dena. Eta, azkenik, higiezinak, finantzak eta turismoa ardatz hirukoitzean oinarritutako garapen eredu suntsitzailearen erabateko hondoraketa ematen ari da, zeinak disparekotasun sozialen izugarrizko hedapena eta kohesio sozialaren hausturarako arriskua dakartzan. Espainiako zuzendaritza politikoa eta ekonomikoa interes partikularreko talde bezala ez ezik elite estraktibo gisa eraiki da Madrileko irla burokratiko eta politikoan 6. Beren lehentasuna aberastasun gehigarri eta partekatua sortzea baino gehiago herritar gehiengoaren errentak eskuratzea da. Gainera beren boterea erabiltzen dute instituzio sistema inklusiboa –onura orokorrak sortzen duena- saihesteko. Berrikuntza prozesu sozialak eta ekonomiko dinamikoak gorrotatzen ditu, beren botere egoeraren egonkortasuna arriskatzeke mantentze aldera. Espainiako oligarkia politiko ekonomikoa estraktiboa den neurrian ezin du egungo krisiaren diagnostiko sakon eta zorrotzik egin eta ezta ere, beraz, EBak agindutako kontsolidazio fiskala eta barne debaluaketa lehiakorraz aparteko irtenbiderik eskaini.\nHalere, gurean subiranotasunaren proiektua aurrez aurreko aukera bada ez da soilik Espainiako elite politiko-ekonomikoak eta bere proiektuak bizi duen ezintasuna eta deslegitimazio indartsuarengatik. Subiranotasunaren proiektuaren erakargarritasun hazkorra ematen ari da, besteak beste, gutxiengo nazionaletako sozietateek Espainiako instituzio esparruarekiko loturak nazio horietako garapen ahalmen eta gaitasunak mugatu eta kaltetu egiten ditueneko ebidentzia gero eta nabarmenagoa delako. Errealitate hau Espainiaren markak sorrarazten duen kalte ekonomikoan islatzen da adibidez, subiranotasun ekonomikoaren inguruko auzia marka edo zigiluaren estigmaz harago doan arren. Espainiako proiektu politiko eta ekonomikoaren porrotaren aurrean Kataluniako elite politikoaren gehiengoak eta ekonomikoaren sektore batek bestelako irtenbide estrategikoa hartu du, hemen bai presio sozialak modu indartsuan hartara bultzatuta.\nSubiranotasun ekonomikoaren eraispen-eraikuntza\nHorrenbestez, krisi garaikideak bi eragin kontrajarriak ipini ditu abian. Batetik, mugatu eta estutu egin du subiranotasun ekonomikoa eta herriek beren proiektu sozioekonomikoak eraikitzeko eta egikaritzeko duten ahalmena. Baina, bestalde, garapen ereduaren hondoraketaren erronkei aurre egiteko premiak subiranotasun ekonomikoa mahai gainera ekarri du aukera gauzagarri bezala. Europako Batasuneko instituzionalizazio eta botere egitura desorekatuek are hertsiago lotzen dute estatu zein herrien ekonomi tresnen erabilera askea eta autozentratua. Orain arte Estatu partaideek lan eta gizarteko politiken inguruko eskumenak izan dituzte eskuartean ongizate eremuaren kudeaketa medio beren herritarren aurrean legitimazio politikoa eta soziala lortzeko. EBko krisiaren kudeaketak erakusten duena zera da, esparru hori ere kolokan dagoela eta Estatuen subiranotasun ekonomikoaren azken aztarna EBarekiko erlazioarena dela, lotura formalari dagokiona alegia. Ez da ahalmen apala. Eta honelako testuinguruan zein da Euskal Herrian subiranotasun ekonomikoan oinarritutako balizko proiektu eta estrategia sozioekonomiko batentzako lekua?. Nolabaiteko egonkortasun makroekonomikoa eta lotura ekonomiko zorrotza eskaintzen duen EBko ekonomi batasun liberalari atxiki ala kontestu global ziurgabean ekonomi subiranotasuna gogor murrizten duten merkatu eta oligopolio globala oratu?. Hona autuaren gordina, Euskal Herriko –edo bere zati bateko- proiektu sozioekonomiko propioa eraikitzeko ahaleginetik abiatzean erantzun beharrekoa, estrategia doitua eta malgu baten esparruan.\nDena dago egiteko proiketu hori eraikitzeko, prozesurako aliantzak, lidergoa eta interes taldeen arteko akordioak eta helburuak, egitura instituzional zabala, hots, aurretik aipatutako esparru zabal horretako osagaien definizioa eta artikulazioa, kanpoarekiko erlazio multzoa eta adostasunak eta, batez ere, garapen proiektuaren funtsa eta izaera –balioak, helburuak, pertsonen tokia, funtzionaltasuna, ingurugiroa-merkatua-estatua-gizartea ardatzaren artikulazioa etab. Subiranotasun ekonomikoari eusteko proiektu sozioekonomikoaren inguruko adostasunarekin bere izaera soziala aldarrikatzea ezinbestekoa da. Herritarren ongizatea eta onura komuna izan behar da horrelako proiektuaren iparrorratza eta lurra zein ingurumenaren iraunkortasunaren errespetua. Proiektu ekonomizista hutsek lehengora itzuli edo bidean porrota jasateko duten arriskua bistakoa da. Kohesio eta babes soziala bilatuz bakarrik lor daiteke atxikimendu sozial zabala, zeina proiektu sozioekonomiko berriaren eta hori lortzeko estrategiaren arrakastarako giltza den. Gizartea enpoderatu eta ongizatea proiektuaren erdian kokatzea esan nahi du honek. Halere, garapen proiektuaren oinarri eta lehentasun sozialaren beharrak ez du zertan produkzio sistemaren birdefinizioa alboratu behar. Helburuak eta printzipioak lehentasunezko hierarkia batean ipinita ez daude kontraesanean. Asko dago esateko baina adibidez, arlo mikroekonomikoan bertan hartzen dute zentzua parte hartze prozesuek. Beharrezkoak diren industri politiketan ere lanaren emanzipaziorako urratsak har daitezke langilearen lan baldintza duinak ez ezik langile kreatiboa eta kolaboratiboaren irudia indartuta.\nNormalizazio politikoa iritsiko bada Katalunian emandako gutxieneko adostasunak beharrezkoak dira subiranotasun ekonomikoaren ariketa horretarako trantsizioa eman dadin Euskal Herrian ere. Krisiak utzitako aukera da interes kontrajarrien euskal esparrua borondate politikoa eta elkarlana uztartuz menpekotasun historikoen tokian komunitate eta herritarren garapen proiektu partekatua eta propioa –buru askea- eraikitzea. Erronka da bide horretarako estrategia egokia, integratzailea eta malguarekin asmatzea.\nTaguas, D. eta Tajadura, C.: Sistema Financiero e Independencia, El Pais egunkaria, 2013/02/14. Egileek diote Kataluniako finantza erakundeen kredituak bere gordailuen oso gainetik daudela eta, beraz, Kataluniako finantza erakunde nagusiak Estatutik gainfinantzatuta daudela. ↩\nEntzutesuena hauxe izan zen, Mikel Buesa (dir.) (2004): Economía de la Secesión. Instituto de Estudios Fiscales, Mº Hacienda, Madril. Metodologiaren arabera Euskadiko Autonomi Elkartea Espainiako Estatutik bananduko balitz horren kostua BPGaren %4,5 eta %9,3 artean kokatuko litzateke azterketa horren arabera. Aldebakarreko analisia inondik ere, transferitu gabeko eskumenen ordainketaren gaineko azterketa eztabaidagarria izan baitzen bestelako iruzkin eta aukerak alboratuta. ↩\nRaquel Díaz Vazquez (2002): “Un estudio descriptivo de la IED en España y su distribución Territorial”, Cuadernos de Economía, 25. Datu berrienen arabera Madril azken 15 urtean azterriko inbertsio guztiaren %65 jaso du bataz beste eta Euskadiko Elkarteak %4,5. ↩\nIkuspegi neoinstituzionalistaren oinarri teorikoak aintzat hartzen baditugu eta zehazki azkenaldian prediku zabala izan duen ondoko liburuaren tesia, Acemoglu eta Robinson (2011): Why nations fail?, Crown Publishers, New York. Laburbilduz, egile hauek diote herrialde bateko garapena eta ongizatea ez daudela produkzio-faktoreen bolumenean edo baliabideen horniduran oinarrituta baizik eta inklusiboak diren instituzio politiko eta ekonomikoetan. ↩\nDani Rodrik (2011): The Globalization Paradox: Democracy and the Futur of the World Economy, W.W. Norton, London eta New York. ↩\nCésar Molinas, El Pais egunkarian (2012-9-9) “¿Qué hacer con España?” argitaratzeko duen bere liburuaren atal batean aurkezten du Espainiako Estatuaren establishment politiko eta ekonomikoa elite estraktibo gisa, Acemoglu eta Robinsonen definizioari jarraituta. Oscar Pazos egileak Madrid es una Isla. El Estado contra la Ciudadanía, liburuan botere politiko eta ekonomikoa Madrilen “bahituta” dagoela eta beren probetxu soila ekinbide duela salatzen du. ↩


Maddiren hiztegia — Eibar.ORG | Eibarko peoria\nHemen zaude: Hasiera / Blogak / Eibartik / Maddiren hiztegia\nAsier Sarasua 2005/03/13 10:30\nOrain dala hile batzuk arte ume-berbetako berbatxo batzuk besterik ez zittuan ahoskatzen (apapa, lolo, nanan, txitxi, apatxi, pa...). Oindiokan holakuak be erabiltzen dittu, baina honezkero hasi da beran hiztegitxua sortzen, eta ume-berbetia baztartzen. Esate baterako, “pupu” laga dau, eta “mina” esaten hasi da.\netiketak: eibarko-euskara, berbarik-berba, haurrak, hiztegiak, familia, ahozkotasuna\nJoe Asier, hori da hori hizkuntzalari lana azken muturreraino eroatea!! ;-) Ederra artikulua, oso polita, benetan. Eta barre be ein dot: jamon york, zerealak eta hipopotamoarena mundialak dira!!\nhizkuntzalari lana baino, "lehelengo-alabia-euki-dot" sindromea.\nBadakizu: lehelengo berbak, lehelengo barriak, lehelengo txantxak, lehelengo... dana espeziala, eta nere alabia modokorik ez dago.\nAtzo lagun batekin berbetan eta "bai, nik be lehelengo semiari jaso netsazen berbak; bigarrenari? okurridu bez".\nOso oso ona hiztegia!! Nabil barrez lehertzen oin dala ordubete. Ai zelako argixa dan gure potxolita.\nBueno, lanian jarraitxu bihar. Ia hiztegia eguneratzen dozun ze Batto "obsoleto" gelditxu da oin Malo ipini biharko dozu. Agur.\nUmiataz hain beste berba ein da aitxan egunataz ahastu. Ikusten nauzun hurrenguan ez euki kontuan, ero behintzat ez esan Maddiri ahastu jatala. Zorionak salao!!\neskerrik asko, salao! dio:\nEskerrak gogoratu zaran! Mimo guztiak umiari, eta aittatto ahaztuta?\nBai, Malo, zerrenda hori zahartuta geldittu da. Hain da argixa gure alabia eze... hilabetian mordua ikasi dau!\nHile batzuk barru kapitulo barrixa.\nAupa Asier Kategoria! Asko gustatu zait hiztegia,horrela segi,entrenau eta gero egingo diguzu beste bat Urkorentzat ja! Maddi mundiala da, horrek Sarasua Ituzen nahazketarik onena hartu du.


Topa ditzaket Math-en egitura guztiak hautapen-leihoan?\nHautapen-leihoan dagokien txantiloia ez duten zenbait egitura daude:\nEragile bitar osagarriak:\nGainera, %symbol erabiltzaileak definitutako ikurra bada, eragile unario edo bitar gisa erabil daiteke:\nuoper %symbol a -k %symbol eragile unario gisa erabiltzen du.\na boper %symbol b -k %symbol eragile bitar gisa erabiltzen du.\nlim inf f\nlim sub f\nGainera, %symbol erabiltzaileak definitutako ikurra bada, eragile gisa erabil dezakezu:\noper %symbol a -k %symbol eragile gisa erabiltzen du.\nHoni buruz gehiago irakurtzeko, ikus FAQ #006.\nParentesiek taldekatze-funtzioa dutenez, beti etorri behar dute bat eta beti habiaratu behar dira behar bezala. Parentesi eskalagarrietan, beharrezkoa da left eta right parentesiak bat etortzea, baina parentesiak askatasunaz konbina daitezke. Adibidea:\nleft ( a right [ sar dezakezu (a[ idazteko.\nParentesi indibidualei buruz gehiago irakurtzeko, ikus FAQ #001.\nMath-ek ezagutzen dituen funtzioez gain, bestelako funtzioak idatz ditzakezu funtzioaren izenaren aurretik func jartzen baduzu; adibidez, func max. Honi buruz gehiago irakurtzeko, ikus FAQ #007.\nLetra-tipo osagarriak aldatzeko komandoak:\nnitalic a a zutik idazteko (ez etzana-ren laburdura).\nnbold a a zabalera normalean idazteko (ez lodia-ren laburdura).\nphantom a a ikusezina idazteko.\nKolore-komandoa azpiformularen kolorea aldatzeko erabiltzen da; ikus FAQ #011 xehetasun gehiago nahi izanez gero.\nMath-eko sarrera-hizkuntzari buruzko erreferentzia osoa lantzen ari gara.


Aidatu – Identitatea\nAIDATU 2017ko abuztuaren 2an sortutako irabazi asmorik gabeko erakundea da, eta honen sormena sustatu zuen helburu nagusiena, gure inguru hurbilean eta ahal den neurrian, lehen mailako arazo soziosanitario honen inpaktua gutxitzea da.\n“Aidatu” terminoak, bi zentzutan adierazten du gure xedea: “Hegaldia berriro ekiteari” laguntzea, gertutik suizidioa jasan duten pertsona guztiei edo norberaren saiakeratik bizirik atera direnei, eta, aldi berean, era orokorrean suizidioaren fenomenoari aurre egiteko garaiera lortzen laguntzea.\nElkartea EAEko Elkarteen Erregistro Orokorrean inskribatuta dago AS / B / 21205/2017 zenbakiarekin (2017ko urriaren 7an) eta Bilboko Herritarren Partaidetzako Erakundeen Udal Erregistroan 1904 zenbakiarekin (2018ko otsailaren 19a).\nElkartearen kide izateko, ez da beharrezkoa arlo honen aditua edo lan-eremuaren profesionala izatea. Gure bokazioa, suizidio kopurua eta buruaz beste egiten duen sufrimendua murriztea da, giza eta material baliabideen lankidetza eta elkarkidetzaz baliatuz. Jomuga hauek lortzeko pertsona bakoitzak lagundu dezake bere gaitasun, trebetasun, giza edo/eta profesional baliabideekin.\nAzterketa eta ikerketaren bidez, suizidioari buruzko ezagupenak lortzea gizarte-fenomeno gisa eta osasun publikoaren arazo bezala, haien ondorioak arintzeko, prebentzioan edota esku-hartzean aurrera egiteko.\nGizarte osoari, suizidioaren prebentzio, krisialdi egoeren esku-hartze eta bizirik atera diren pertsonen tratamenduaren inguruan dauden ezagutzak eta baliabideak zabaltzea, eta horekin batera gertakizun hau agerian jartzea, haren tratamendua normalizatzeko eta bere estigmatizazioa gutxitzeko.\nGizarte eta politika alorretan eragina izatea, instituzio eta erakunde publiko eta pribatuekin elkarlanean arituz, suizidioaren, bere prebentzio eta errealitate gogor honetan murgilduta dauden pertsonen asistentziari buruzko neurriak, planak eta programak hartzeko.\nSuizidio prozesuarekin eta bere ondorioekin lotutako informazio eta prestakuntza jarduerak antolatzea, hauek bideratu daitezkelarik profesional eta herritar guztiei: Kongresuak, hitzaldiak, konferentzia, jardunaldiak, etab.\nSuizidioari buruzko prebentzio, interbentzio eta postbenztioari buruzko baliabideen bilketa eta zabalkuntza (bibliografia, azterlanak, planak, gidak).\nSuizidioari buruzko ikerketa lanen promozio, babesa edota lankidetza sustatu.\nInstituzio eta erakunde publiko eta pribatuekin elkarlanean aritu planteiatutako helburuak lortzeko.\nSuizidioari buruzko ezagutza-sare bat sortzea, eremu nazional eta internazionalean eta jadanik sortutako sareekin lan egin.\nKomunikabideak: sare sozialak, sarean lan egitea, beste elkarte batzuekin lankidetzan aritzea, etab.\nSentsibilizazioa: baliabideen landu eta zabaltzea, gidak, etab. Tailer eta hitzaldien eskaintza, artikuluak idaztea; elkarrizketak, etab.\nPrestakuntza: ikastaro eta jardunaldi espezializatuak.\nIkerketa: azterlanak, ikerketetan parte hartzea, baliabide bibliografikoak biltzea, etab.\nGizarte-eragina: instituzio eta politika publikoen agentzien partetik, protokolo, plan eta abarreko ekintzak sustatzea.


Perseus (konstelazioa) - Wikipedia, entziklopedia askea.\n(«Perseus (konstelazioa) (konstelazioa)» orritik birbideratua)\n615 gradu karratu\n(itxurazko magnitudea 1,79)\nArtikulu hau konstelazioari buruzkoa da; beste esanahietarako, ikus «Perseus».\nPerseus (Pertseo) Ipar hemisferioko konstelazio bat da. Pertseo irudikatzen du, Medusari burua moztu zion heroi mitologikoa. Ptolomeok deskribatutako 48 konstelazioetako bat da, eta 88 konstelazio modernoetako bat. Konstelazio honetan dago Algol (β Persei) izar aldakor ospetsua, eta konstelazio honetan kokatzen dira perseidak.\nPertseo konstelazioak gerlari bat irudikatzen du: Hadesen kaskoa eta Hermesen ezpata eta orpoetako hegoak ditu, eta eskuan Medusaren burua darama. Medusaren begia Algol izarrari dagokio.\nPertseoren irudikapena zeruan\nα Persei, 1,79ko magnitudeko supererraldoi horia, konstelazioko astrorik distiratsuena. Lurretik 590 argi-urtera dago.\nβ Persei]] (Algol) izar zuri-urdina. Izar bitar eklipsatzaileen talde baten prototipoa da. 2,12 eta 3,39 artean aldatzen da haren itxurazko magnitudea 2,87 eguneko periodoan.\nγ Persei, 2,91ko magnitudekoa. Izar-sistema anizkoitz bat da; haren bi osagai nagusiak erraldoi hori bat eta zuri bat dira.\nδ Persei, 2,99ko magnitudeko erraldoi urdina.\nε Persei (Adid Australis), 2,98ko magnitudekoa, zuri-urdina.\nζ Persei (Menkib), 2,84ko magnitudekoa; konstelazioko hirugarren izarrik distiratsuena da. 980 argi-urtera dago.\nη Persei (Miram), 3,76ko magnitudeko supererraldoi laranja.\nθ Persei, nano hori batez eta nano gorri batez osatutako sistema bitarra.\nKoordenatuak: 03h 00m 00s, +45° 00′ 00″\nOrriaren azken aldaketa: 30 urtarrila 2020, 00:34.


Jose Ramon Etxebarriak irabazi du Eusko Ikaskuntzaren Manuel Lekuona saria\nBizkaitar irakasleak “zientzietako goi-mailako hezkuntzan euskara normalizatzeko egindako ekarpena eta euskal kulturarekiko konpromiso adierazgarria” azpimarratu du Eusko Ikaskuntzak.\nJose Ramon Etxebarriak goi mailako zientzian euskara normaltzeko egindako ahalegina aitortu dute\nEusko Ikaskuntzak Jose Ramon Etxebarriari emango dio 2020ko Manuel Lekuona saria. Horrela, irakasleak “euskararen normalizazioan zientzietako goi-mailako hezkuntzan egindako ekarpen zabala eta euskal kulturarekiko duen konpromiso adierazgarria” aitortu nahi dute.\nZientzia eta teknologiarekin lotutako testuak euskaraz lantzen aritu da bere ibilbide osoan Etxebarria. 18 liburu argitaratu, eta ehunka artikulu ondu ditu, zientzia eta kultura gaiei buruz, batez ere “Anaitasuna” aldizkarian.\nOraindik ez dute zehaztu noiz jasoko duen saria 2006an euskaltzain urgazle izendatu zuten kulturgile eta zientzialariak.


Inauteri giroko seriotasuna - Gipuzkoako Hitza\nInauteri giroko seriotasuna\n2018, urtarrilak 19 Albisteak, gipuzkoa, Gizartea, Kultura 317\nDonostiar bakoitza hari mutur fin bati tiraka hasten da danborradaren festa noiz eta nola sortu zen azaltzen saiatzen denean. 24 orduko festa eztabaida iturri ere izan da sarritan, baina, historiaren orrietan bila hasita, Iñaki Egaña idazle eta historialaria (Donostia, 1958) oinarri-oinarrira joan da Gipuzkoako hiriburuaren garai bateko errealitatearen argazkia ateratzeko: “Hiria harresiz inguratuta egon izan da betidanik, eta, mugatik gertu egonik, militar asko egon izan dira beti”. Historialariaren hitzetan, gerra garaian-eta moztu egiten zuten ur hornidura, eta, halakoetan, harresitik kanpo edukitzen zuten iturria. “Orduko datuen arabera, Morlansetik eramaten zuten ura Donostiako gainerako lekuetara, eta gazteluaren inguruan beste hiruzpalau iturri ere izaten zituzten”.\nEmakumeak kupelak edo ontziak urez betetzeko ilaran egoten ziren bitartean, desfileak eta txanda aldaketak izaten zituzten militarrek. Egañak azaldu duenez, “oso zirikatzaileak eta kaskarinak” izaten ziren emakume haiek. “Trufa egiten omen zieten, eta, dirudienez, errealitate horren parodia gisa sortutako festa da danborrada, inauteri kutsukoa”. Bigarren karlistaldiaren ondoren —1872 eta 1876 artean—, beste errealitate bat izan zuen danborradak. “Garai hartan, sokamuturra izaten zen ospakizun nagusia festa guztietan, baina debekatu egin zuten XX. mendearen hasieran, eta matxinada handia izan zen Donostian; manifestazioak, eta abar”.\nEgañak gogoratu duenez, La Fraternal izeneko elkarteak desfile txiki bat antolatu zuen errealitate haren aitzakian, aurreko parodia berpizteko, imitatzeko edo oihartzuna emateko helburuarekin. “Pixkanaka, inauterietan gorpuztuz joan zen ideia, eta parodia beste hainbat elkartetara zabaltzen hasi zen”.\nBertakoak ez diren askorentzat “oso festa serioa” dela onartu du donostiarrak. “Baina inauteriekin lotuta egon izan da betidanik; Union Artesanak, esaterako, lanpernen mozorroak-eta erabili izan ditu”. Alde horretatik, historialariak azpimarratu du XIX. mendean inauteriek “izugarrizko indarra” zeukatela Donostian. “Gaur egun Tolosan daukatenaren parekoa. Orduan oso luzeak izaten ziren inauteriak”. Frankismo garaian debekatu egin zituzten, ordea. “Tolosa izan zen salbuespena. Udaberriko Festak antolatzen zituzten han, baina inauteriak ziren. Debeku hark eragin zuen aldaketa; askoz festa serioagoa bihurtu zen danborradarena”. Haurren danborrada sortu zen, KTE Kultur eta Turismo Ekintzetxeak hartu zuen desfileen ardura turismoa berpizteko helburuarekin… “Azken 40-50 urteotan seriotasun handiarekin bizi izan da danborrada, nahiz eta azkenaldian festa pixka bat aldatzen ari dela ematen duen”. Gustatzen zaio, adibidez, desfileetan militarren seriotasunaren parean sukaldariek-eta “askatasun handiagoa” edukitzea. Azpeitira, berriz, Donostiako bi apaiz gazteren eskutik iritsi zen danborrada, 1956an.\nEgañak azaldu duenez, danborradaren seriotasun hori ezbaian jartze aldera, askotan tradizioaren izenean hitz egiten da. “Baina aspaldi aldatu zen tradizio hori, ia-ia militarren desfile bihurtu baita inauterietako kontua”. Hori bai, parte hartzeari dagokionez, danborrada “salbuespena” dela uste du historialariak. “Donostiarrak gehiago gara ikustekoak parte hartzekoak baino, eta horren erakusgarri dira aro modernoko inauteriak. Seriotasun handiz bada ere, danborradan, behintzat, parte hartzen dugu donostiarrok”.\nMusikari dagokionez, 1960ko hamarkadan hartu zituzten Raimundo Sarriegi musikagilearen lanak, San Sebastian martxa tartean. Serafin Barojarenak dira hitzak, nahiz eta, garai hartako Urumea izeneko egunkari baten arabera, gaur egungo hitzak ez diren Barojak idatzitako berberak. Sarriegiren ekarpenaren aurretik, berriz, Jose Juan Santestebanen melodiak baliatu zituzten danborradarako.\nJantziei dagokienez, bi zatitan banatuta daude konpainia guztiak. “Erabat militarra da horietako bat, eta sukaldariena edo urketariena bestea”.Horretan Ramon Labaien Donostiako alkate ohia izan zen aditua. “Benetako jantziak eta banderak aukeratzen zituen hark”. 1980. urtean, aldaketa garrantzitsu bat izan zuen danborradak, “liskar artean”, Kresala elkartearen ekimenez lehen aldiz emakumeek ere parte hartu ahal izan zutelako upelak joz. “Gaur egun, militarrez jantzita ere ateratzen dira zenbait elkartetan, nahiz eta batzuek, tradizioaren izenean, asko kritikatzen duten hori”.\nGaur gauerditik bihar gauerdira, Donostian historiari keinuka ariko dira 18.000 heldu, 143 danborradatan banatuta —eguraldiaren mende egongo dira bihar eguerdian 8.043 haur—.\n+ Azpeitiko danborrada, belaunaldien topagune


'Ttap', aldizkari digital berria eta berritzailea - Debagoiena - Goiena.eus\n'Ttap', aldizkari digital berria eta berritzailea\nGoiena 2018-07-20 08:00\nEuskarazko doako aldizkari berria jaioko da datorren astean: Ttap. Eskuko telefonoetan eta tabletetan irakurri, ukitu, ikusi eta entzun ahal izango da; izan ere, aldizkari digital multimedia izango da. Euskal Herriko eta Kataluniako hainbat hedabide dira aldizkari digitalaren bultzatzaileak: Goiena, Anboto (Durangaldea), Baleike (Zumaia), Tokikom eta Esguard (Bartzelona).\nDatorren egubakoitzean, uztailaren 27an, euskarazko komunikabide digital berri eta berritzaile bat jaioko da. Ttap izena izango du, eta, irailetik aurrera, astero iritsiko da, doan, irakurleen poltsikoetara. Egubakoitzero, bi edizio izango ditu Ttap-ek: bat Bizkairako eta beste bat Gipuzkoarako.\nAldizkari digitala eta multimedia, eskuko telefonoetan eta tabletetan irakurri, ukitu, ikusi eta entzun ahal izango da. Izan ere, "edukiak hainbat formatu eta euskarritan landuko ditu, erabiltzaileari esperientzia atsegin eta interesgarria eskaintzeko. Hau da, testuekin batera, bideoak, audioak eta eduki interaktiboak egongo dira", azaldu du hedabide berritzaile horren zuzendari Monika Belastegik. Edukiari dagokionez, gertuko gaiak landuko ditu, modu azkar eta erosoan kontsumitzeko moduan, baina eguneroko presatik ihesi. "Batez ere, inguru urbanoan eta garraio publikoan kontsumitzeko egingo dugu, telefonoa aldean hemendik hara dabiltzan horientzat", dio Belastegik. Hamasei orrialde edo pantaila izango ditu eta ordu laurdenean irakurri ahal izango da. Edukietan sakondu nahi duenak beti izango du horretarako aukera, mimo handiz landutako audio eta bideo piezen bidez".\nKolaboratzaile zerrenda zabal eta plurala izango du: Sara Gandara, Xabi Paya, Ilaski Serrano, Juan Kruz Lakasta eta gehiago arduratuko dira asteroko elkarrizketa nagusia gidatzeaz. Iritzi emaile lanetan arituko dira, bestetik, Izaro Andres, Pilar Kaltzada, Joseba Sarrionandia, Axi Muniain, Arantxa Urretabizkaia, F. Javier Arrieta, Unai Iturriaga, Ander Izagirre eta beste asko.\nTtap aplikazioa hilaren 27tik aurrera egongo da eskuragarri App Store-n eta Google Play-n. Horretarako, www.ttap.eus webgunera jo eta bertatik jaisteko aukera ere egongo da. Abuztuaren 31ra bitartean deskargatzen dutenak tableta baten zozketan sartuko dira.


Ostirala, uztailak 8, arratsaldeko 18:00ak. Beasaingo (Gipuzkoa) erdigunea jendez lepo zegoen, Ehunmilaken jaialdiari hasiera emateko. TERNUAk babesten duen jaialdian, 1100 lasterkari baino gehiago izan ziren, hiru lasterketetan zehar. Bi egunetan zehar, Aralar eta Aizkorriko mendikateetan zehar izan ziren lasterkariak, eta 48 ordu ondoren jakin genituen aurtengo irabazleak. Lehen errekorra, boluntarioek jarri zuten, 1500 orotara.\nEhunmilaken zazpigarren ekitaldia, aurreikusitako orduan hasi zen Beasainen. Irteeran elkartu ziren 330 korrikalariak prest zeuden, probak dituen 168 kilometro eta 11000 metroko desnibel positiboa sahiesteko. Euskal Herriko ultra distantziako lasterkari onenak, eta herrialde ezberdinetatik etorritako korrikalariek, kolore polita ematen zien lasterketa erreginari. Baina beste behin, bi faborito argiek, Javi Dominguezek eta Silvia Triguerosek, ez zuten hutsik egin. Dominguezi, garaipenak ia alde egin bazion ere, lasterketan zehar ez zuen inongo aurkaririk izan. Beste garaipen bat eskuratu zuen gasteiztarrak, helmugan lortutako denborarekin. 22 ordu eta 23 minutu behar izan zituen lasterketa amaitzeko, eta errekorra ere eskura izan zuen. Atzetik, bi goierritar sartu ziren hurrenez hurren helmugan, Adur Mendizabal eta Jon Aizpuru. Emakumeetan, Silvia Triguerosek, maisutasun handiz irabazi zuen beste behin. Ondo baino hobeto ezagutzen duen lasterketan, tarte handia atera zien, Severine Duhalde eta Agurtzane Argiarrori.\nOstiralean, 23:00tan eman zitzaion hasiera Goierriko Bi Handiak (88km. eta 6000 metroko desnibel positiboa) lasterketari. Bi protagonista izan zituen lasterketak; Daniel Aguirre eta Leire Martinez. Gizonezkoetan, Aguirre nafarrak, lehenengo metrotik aurrea hartu eta ez zien inongo aukerarik eman, ez Iokin Garairi, ezta Mikel Etxeberriari ere. Errekorra ere jarri zuen, helmugan markatutako (10:09,47) denborarekin. Leire Martinez santurtziarra izan zen azkarrena emakumeetan. Atzetik aurrera eginiko lasterketan, lehenik Elena Calvillo (2. postuan), eta ondoren Aitziber Osinalde (3. postuan) aurreratuz, helmugan garaile izan genuen.\nIgandean, eta ezhoiko beroarekin, jokatu zen Marimurumendi maratoia (42 kilometro eta +2300 metro). Azken garaipenerako faborito argia zen, Aritz Egea, gure TERNUA lagunak, erraz menderatu zituen aurkari guztiak. Honek ere, errekorra apurtu zuen. 3:31,30eko denbora behar izan zuen garaipena lortzeko. Atzetik, Iñaki Uribe-Etxebarria eta Aleix Bautista izan zituen. Emakumeetan Andrea Garay eta Ainhoa Lendinezek, batera sartzea erabaki zuten. Biek denbora berdina egin zuten arren, (4:40,30), azken garaipena Garayk eskuratu zuen. Hirugarren postuan, Araitz Irazu izan genuen.\nAsteburu bikaina Beasainen izan genuena. Eguraldia lagun, bertan bildutako ikusleek, pozik utzi zituzten antolatzaile eta laguntzaileak. Geroz eta gutxiago gelditzen da 2017rako!


264tik 257ra egin du beherantz langabetu kopuruak - Usurbil - Noaua.eus\n264tik 257ra egin du beherantz langabetu kopuruak\nNoaua Aldizkaria 2021-02-11 11:25\nKoxkatxo bat behera egin du langabetu kopuruak urte hasiera honetan Usurbilen. Abenduan 264 langabetu zenbatu zituen Estatuko Enplegu Zerbitzuak udalerri honetan, 7 gutxiago urte hasiera honetan, guztira 257.\nJaitsiera honekin, iazko azaroko kopurura hurbildu da Usurbil; orduko hartan, 256 langabetu erregistratu ziren udalerri honetan.\nGogora dezagun azken urtebetean langabetu kopuruak izan duen bilakaera; 2020ko otsailean 221 langabetu zenbatu zituen Estatuko Enplegu Zerbitzuak, martxoan 245. Goia iazko uztailean jo zuen, 299 langabeturekin. Ordutik beherantz egin zuen urte amaierara arte; azaroan 256 langabetu zenbatu zituen Estatuko Enplegu Zerbitzuak udalerri honetan. Abenduan 8 gehiago, 264.\nBeherakada gizonezko langabetuen artean eman da, 122tik 115era murriztu da lanik gabekoen kopurua kolektibo honetan, emakumezkoen langabetu kopuruak bere horretan eusten dio, abenduan bezala 142 langabetu urtarrilean ere.\nJaitsiera txikia sektore gehienetan baita, nahiz zerbitzuek biltzen duten langabetu gehien, 257tik 176 hain zuzen.\nJoera desberdinak udalerrian, eskualdean eta Gipuzkoan\nUsurbilen behera egin arren, hazi egin da langabezia Buruntzaldean; abenduan 3.363 langabetu zituen, 3.430 urtarrilean. Gipuzkoan ere gorantz langabezia urte hasieran; 34.433 langabeturekin agurtu zuen herrialdeak 2020. urtea, 34.975rekin hasi du urte berria.\nKontratazioak behera egin du 264tik 235era. Erregistraturiko kontratu gehienak, ohi bezala, aldi baterakoak izan dira; 235etik 213. 134 kontratu gizonezkoenak, 130 emakumezkoenak, nahiz emakumezko langabetu gehiago dituen udalerriak. Buruntzaldean eta Gipuzkoan aldiz, kontratazioak gorantz egin du abendutik urtarrilera; 1.594tik 1.717ra Buruntzaldean, 17.175etik 17.272ra Gipuzkoan.\nUsurbil: 257. Buruntzaldea: 3.430. Gipuzkoa: 34.975.\n25-44 urte artean: 33.\n25-44 urte artean: 63.\nAldez aurreko lanik gabe: 24.\nAldi baterakoak: 213 (99 gizonezko, 114 emakumezko).\nSektoreka: 2 nekazaritzan, 84 industrian, 7 eraikuntzan eta 142 zerbitzuetan.\nSexuaren arabera: 110 lan kontratu gizonezkoenak, 125 emakumezkoenak.\n2020ko abenduko datuak


Uliaren bizkar ozeanikoa\n2018ko ekainaren 23a, larunbata | Ordua Euskal Herrian 16:02:36\nDonostiako paraje ederrenetako batean murgilduko gara, askorentzat ezezaguna dena: Ulia mendiaren itsasbazter bakartia.\nNafarroako etorbideko gasolindegian abiatuta, pintura arrasto zuri-gorriek aldapa gora gidatuko gaituzte, tranbiaren bide zaharreraino; ondoren, basoa zeharkatuta, Kunbako Zuloa senaiaren gaineko begiratokiraino. Zidorrean aurrera, iraganeko lehen arrastoak azalduko zaizkigu: ospe handia izan zuen Kutraiako iturri orain lehorra eta XIX. mendeko galtzada, Uliako bideak egunero garbitzen dituen Josetxo Mayor jubilatuak nahigabeko arkeologian deskubritu zuena. Hark eginak dira xendan maiz topatuko ditugun eskaileratxoak.\nAldapa batean, arrasto zuri-gorriak utzi eta itsasorantz joko dugu, Talaiako haitzetarantz, bi bota txiki irudikatzen dituzten marka horiak jarraituz. Baleak zelatatzeko erabili ziren harkaitz hauetan ikusiko ditugu ibilbideko lehenengo eskultura naturalak: haizeak eta euriak zizelkatutako gangak, leihoak, arkuak… Hareharrien museoan sartuko gara hemendik aurrera, bailara txiki baina sakonetan eta itsasorantz burua ateratzeko aukera ematen diguten labarretan.\nZenbat donostiarrek ezagutzen dute Murgitako badia? Inguru horretan estraperloan aritzen ziren baserritarrak bezain bakarti ibiliko gara gu ere. Eta aurrerago, XIX. mendeko Donostia txikiaren egarriak asetzeko eraiki zituzten ubideak eta tunelak zeharkatuko ditugu.\nBi itsasargik adieraziko digute txangoaren amaiera: La Platakoa, amildegi zorabiagarri baten gainean kokaturik dagoen gaztelu baten gisan, eta Senoko Zulokoa, umilagoa, badiaren aho estuan gordeta. Pasai San Pedron zein Donibanen, txakolinarekin eta pintxoekin arindu ditzakegu bideko nekeak. Hiru orduko bidea, asko jota.


Vitoria-Gasteizko Udalaren web-orria - Gazteria Lana – lan eskaintzak, praktikak eta laguntzak\nLana – lan eskaintzak, praktikak eta laguntzak\nLan eskaintzarik aipagarrienak kontsultatu. Baita bertako, erkidegoetako, estatuko edo nazioarteko erakundeen praktika eta laguntzen deialdiak ere.\nLaguntzak - Besteren konturako langileak\nSorkuntzarako bekak eta laguntzak\nLaguntzak - Norberaren konturako langileak eta ekintzaileak\nEkimen eta proiektuetarako laguntza\nLetrak laguntza-irakaslea Gasteizen\nEskaintza egilea: Educa Integral\nUnibertsitateko titulazioa Letrak edo Humanitateak.\nEpea: eskaintza bete arte\nCurriculuma bidali: empleo@educaintegral.com, gaiaren eremuan honako hau adieraziz: Letras irakaslea.\nLehen hezkuntzarako irakasle partikularra\nTitulazio amaitua edo azken ikasturtea: haur Hezkuntzako edo Lehen Hezkuntzako gradua edo Psikopedagogia.\nGasteizen edo gehienez 20 km-ko erradioan bizitzea.\nGasteizen 16:30etik 20:00etara lan egiteko prest egotea; astean lau edo bost egunetan, astelehenetik ostiralera.\nEkimena, talentua eta aktiboa duen pertsona.\nEuskararen maila ona da, baina ez da beharrezkoa titulazio ofizialik.\nCurriculuma bidali: empleo@educaintegral.com, garaien eremuan honako hau adieraziz: Lehen hezkuntzarako irakaslea\nEskaintza egilea: Academia Lakua\nBaldintzak: Partikularrak emateko irakasleen bila gabiltza, bai zientzia arloetakoak bai hizkuntzetakoak ere. Interesatuta egotekotan gurekin telefonoz edo emailez ipini zaitezke harremanetan.\nEpea: eskaintza bete arte.\nCurriculuma bidali: info@lakuademia.com.\nEskaintza egilea: Goiener\nBaldintzak: Bi lanpostu, bata Donostian eta bestea Iruñean.\nEpea: 2021/12/08ra arte.\nInformazio gehiago: Goiener(Beste leiho batean irekiko da)\nEskaintza egilea: Decathlon Gasteiz\nBaldintzak: Decathlon Gasteizek 13 pertsona kontratatuko ditu Gabonetako kanpainarako.\nInformazio gehiago: Decathlon(Beste leiho batean irekiko da)\nEskaintza egilea: Ciencia divertida\nBaldintzak: Erronkak gustuko badituzu, pertsona dinamikoa bazara eta zerbait ezberdina egin nahi baduzu...\nCurriculuma bidali: a(Beste leiho batean irekiko da)lava@cienciadivertida.es\nEskaintza egilea: SETEM Hego Haizea\nUnibertsitateko diplomatura edo gradua.\nGarapenerako lankidetzako berariazko prestakuntza osagarria.\nGeneroari buruzko prestakuntza espezifiko frogagarria. Bidezko harremanekiko sentsibilitatea, konpromisoa eta jarrera pertsonala.\nGGKEetan esperientzia frogagarria lankidetza-proiektuak identifikatzeko, formulatzeko, jarraipena egiteko eta ebaluatzeko lanetan.\nNazioartekoa: urtebete egoitzan eta urtebete kooperante gisa.\nEsperientzia euskal administrazioen diru-laguntza publikoen kudeaketan.\nEsparru logikoaren ikuspegia menderatzea.\nEpea: 2021/12/10era arte.\nInformazio gehiago: SETEM Hego Haizea(Beste leiho batean irekiko da)\nPrentsan argitaratutako azken lan-eskaintzak, Arabako Gazteriaren Foru Erakundeak jasotakoak .\nEsteka: prentsako lan eskaintzak(Beste leiho batean irekiko da)\nEsteka: Campo&Ochandiano(Beste leiho batean irekiko da)\nPraktika profesionalak hainbat sektoretan\nNovias Salcedo Fundazioaren webgunean gaur egun irekita dauden hainbat praktika profesional jasotzen dira.\nEsteka: praktika profesionalak(Beste leiho batean irekiko da)\nUnibertsitate-tituludunentzako prestakuntza praktikorako bekak, nekazaritza-politika bateratuarekin eta haren finantzaketarekin zerikusia duten gaietan\nEskaintza egilea: Nekazaritza, Arrantza eta Elikadura Ministerioa.\nEspainiarrak edo Europar Batasuneko estatu kide batekoak, Espainian bizi direnak, ikasketak laburpen hau argitaratu eta hurrengo egunaren aurreko 6 urteetan amaitu dituztenak, eta titulua deialdiaren 3.2 artikuluan adierazitako titulazio eta ikasketa-eremuren batean dutenak edo lortzeko moduan daudenak.\nEpea: 2021/12/14ra arte.\nInformazio gehiago: nekazaritza politika bekak(Beste leiho batean irekiko da)\nEuropako Banku Agintaritzaren bekak\nEskaintza egilea: Europako Banku Agintaritza.\nUnibertsitateko graduatu berriak, eskabideak aurkezteko azken eguna baino bost urte lehenago ikasketak amaitu ez dituztenak.\nEuropar Batasuneko estatu kideetako, Islandiako, Liechtensteingo, Norvegiako eta herrialde hautagaietako herritarrak;\nIngelesa oso ondo jakitea, EBAko lan-hizkuntza ofiziala baita.\nEpea: 2021/12/31era arte.\nInformazio gehiago: EBA praktikak(Beste leiho batean irekiko da)\nOCDE praktiken programa\nEskaintza egilea: Ekonomia Lankidetza eta Garapenerako Erakundea.\nPraktikak irauten duen bitartean, lanaldi osoko graduko programa batean izena emanda egotea.\nELGAko bi hizkuntza ofizialetako baten (ingelesa eta frantsesa) ezagutza praktiko bikaina eta bestea ikasteko borondatea.\nIkasketa, praktika edo jarduera profesionalen bidezko nazioarteko esperientzia abantaila bat izango litzateke.\nTrebetasun kuantitatibo eta informatiko sendoak. Microsoft Office ezagutzea\nInformazio gehiago: OCDE praktikak(Beste leiho batean irekiko da)\nPrestakuntza praktikoko bekak unibertsitateko tituludunentzat, FEGA\nEskaintza egilea: Nekazaritza Bermatzeko Espainiako Funtsa, O.A. (FEGA)\nEspainiarrak edo Europar Batasuneko estatu kide batekoak, Espainian bizi direnak, ikasketak deialdiaren laburpena argitaratu eta hurrengo egunaren aurreko 6 urteetan amaitu dituztenak eta adierazitako titulazio eta ikasketa-eremuren batean titulua daukatenak edo eskuratzeko moduan daudenak:\nEkonomia, Enpresen Administrazio eta Zuzendaritza, Administrazio eta Kudeaketa Publikoa, Zuzendaritza eta Kudeaketa Publikoa edo Zuzenbidea gradudunentzako Kudeaketa Publikoaren arloko hiru beka.\nLau beka, kudeaketa publikoaren arloan, nekazaritza-ingeniarientzat, honako graduetan tituludunentzat: albaitaritza, Nekazaritza Zientzietako Ingeniaritza, Nekazaritza eta Ingurumen Ingeniaritza, Ingurumen Zientzietako Gradua, Ingurumen Ingeniaritza, Natura Ingurunearen Ingeniaritza, Basogintzako Ingeniaritza, Mendietako Ingeniaritza, Nekazaritza Ingeniaritzako Unibertsitate Masterra edo Mendien Ingeniaritzako Unibertsitate Masterra.\nInformazio gehiago: FEGA bekak (Beste leiho batean irekiko da)\nEskaintza egilea: Europar Batasuna\nEBko erakunde gehienek praktikak antolatzen dituzte 3-5 hilabeteko iraupena duten unibertsitate-tituludun gazteentzat.\nEBko erakunde eta agentzia bakoitzak bere prozedurak antolatzen ditu bekadunak hautatzeko.\nEpea: Erakundearen araberakoa da\nInformazio gehiago: Praktikak Europar Batasuna(Beste leiho batean irekiko da)\n'Come ON', Orange bekak STEM emakumeentzat\nEskaintza egilea: Orange Espagne, S.A.\nPrograma unibertsitateko karreretan matrikulatuta dauden edo duela bi urte baino gehiago amaitu ez dituzten eta/edo graduondoko ikastaroak egiten ari diren emakumeei zuzenduta dago, baldin eta honako baldintza hauek betetzen badituzte:\nIkasten ari diren prestakuntzak honako ikasgai hauen barruan egotea: matematika, Informatika, Estatistika, Fisika, Finantza Kuantitatiboak, Telekomunikazioak eta Teknologia Digitala. Beharrezkoa izango da hautagaitzan adierazitako ikasketetan matrikulatu izana egiaztatzea, Orangeko prestakuntza-praktiketan parte hartu ahal izateko.\nInformazio gehiago: Orange(Beste leiho batean irekiko da)\nPraktikak Baloreen eta Merkatuen Europako Agintaritzan\nEskaintza egilea: Baloreen eta Merkatuen Europako Agintaritza (AEVM).\nEuropar Batasuneko edo Europako Esparru Ekonomikoko (EEE) estatu kide bateko herritarrak izatea;\nIngelesa ondo menderatzea;\nGraduatuak diren eskatzaileek lehen zikloko ikasketak (unibertsitatekoak) eginak izan beharko dituzte, eta gradu edo titulazio baliokidea lortu beharko dute;\nUnibertsitateko ikasleek dagokion unibertsitatearen adierazpen ofiziala izan beharko dute.\nInformazio gehiago: AEVM(Beste leiho batean irekiko da)\nPraktikak empleo Araba\nEskaintza egilea: SEA eta Vital Fundazioa\nAraban erroldatuta egotea.\n30 urtetik beherakoak.\n2019ko otsailaren ondoren amaitutako unibertsitate-ikasketak edo lanbide-heziketako ikasketak.\nEpea: 2021an zehar zabalik.\nInformazio gehiago: Empleo Araba praktikak(Beste leiho batean irekiko da)\nEskoletan hizkuntzak irakasteko praktikak (gaztelania, ingelesa, frantsesa, alemana edo txinatarra)\nEskaintza egilea: Erasmus in school\nMaila ona izatea eskatutako hizkuntzetan.\nInformazio gehiago: Erasmus in school(Beste leiho batean irekiko da)\nPECI mugikortasun bekak\nEskaintza egilea: Merkataritza Ganberak\n18 eta 29 urte bitarteko gazteak, jardunean ez daudenak (ez ikasten ez lanean) eta Gazte Bermearen sisteman izena emanda daudenak.\nEskatutako okupazioarekin bat datorren titulazioa izan behar dute.\nPraktikak egingo diren hizkuntzaren gutxienez B1 maila izango dute.\nEpeak: deialdiaren arabera\nInformazio gehiago: PECI mugikortasun praktikak(Beste leiho batean irekiko da)\nGazte ekintzaileentzako ERASMUS programa\nEskaintza egilea: Europar Batzordea.\nOnuradunak: programan ekintzaile berri gisa parte har dezakezu, baldin eta:\nNegozio-plan bideragarri batetik abiatuta, zure enpresa sortzeko asmo serioa duzu.\nZure negozioa sortu duzu azken 3 urteetan.\n18 urte baino gehiago dituzu.\nInformazio gehiago: Ekintzaileetzako ERASMUS(Beste leiho batean irekiko da)\nEskaintza egilea: EURES. Europar Batzordea.\nEuropear Batasuenko herrialde batean, Noruegan edo Islandian bizi diren eta bertako herritartasuna\n18 eta 35 urte bitarteko gazteak.\nInformazio gehiago: Your first EURES job web gunea(Beste leiho batean irekiko da)\nSorkuntzarako bekak eta dirulaguntzak\nK-ZERO pograma 2019-20: sorkuntza prozesuetarako udal espazioak\nEskaintza egilea: Vitoria-Gasteizko Udala\nArtearen eta kulturaren arloko sorkuntza-proiektu bat duten pertsona fisiko nahiz juridikoak, profesionalizatzeko asmotan dabiltzanak, proiektua gauzatzeko lan-espazio baten premia dutelarik\nEpeak: irekia. Baliabideak agortu arte.\nInformazio gehiago: K-ZERO programa\nNorberaren konturako langileak eta ekintzaileak\nEskaintza egilea: Europako Batzordea.\nDeskribapena: Enpresaburu gazteen eta esperimentatuen arteko trukeak errazten ditu, ezagutzak, esperientziak eta harremanak partekatzeko.\nEpeak: Deialdia etengabea da\nInformazio gehiago: Parte-hartze eskabidea(Beste leiho batean irekiko da)\nEkintzaileei Laguntzeko Plan Integrala\nEnpresa-ideia bat dutelarik ekintzaile izan daitezkeen 18 urtez gorako pertsonak\nInformazio gehiago: Parte-hartze eskabidea\nArabako probintziako enpresak bultzatu eta sustatzea haien kapitalean aldi baterako partaidetza izanez\nEskaintza egilea: Hazibide\nArabako enpresa bat izatea.\nEnpresa sortu berria izatea.\nJarduerak osagai berritzaile, teknologiko edo estrategikoren bat izatea.\nInformazio gehiago: Hazibide web-gunea(Beste leiho batean irekiko da)


Lan arloan gizon-emakumeen tratu berdintasuna saritzeko lehiaketa, Ipar Euskal Herrian - GARA\nLan arloan gizon-emakumeen tratu berdintasuna saritzeko lehiaketa, Ipar Euskal Herrian\nLapurdi, Nafarroa Behere eta Zuberoako lantegi eta enpresariei zuzendutako lehiaketa aurkeztu zuten, atzo. Emakumeen eta gizonen arteko tratu-berdintasuna bermatzen dutenak sarituko dituzte.\nLapurdiko, Nafarroa Behereko eta Zuberoako enpresetan gizonen eta emakumeen arteko berdintasuna sustatzeko asmoarekin, Enpleguaren Etxeak (Maison de l'Emploi) eta Pirinio Atlantikoetako Departamenduko Emakumeen Eskubideen Bulegoak lehiaketa bat antolatu dute hainbat elkarte eta erakunderekin elkarlanean.\n«Mota honetako lehen lehiaketa da Ipar Euskal Herrian, eta esan dezakegu, Akitanian bertan ere», adierazi zuen atzo, Baionan, Anne-Elisabeth Francq bulegoko arduradunak. Urteetan tratu-berdintasuna lortzeko hamaika ekimen izan diren arren, sexuen araberako diskriminazioa ez dela desagertu nabarmendu zuten lehiaketa antolatzeko arrazoiak azaltzean.\nBerdintasuna bermatzeko ekimen, lege eta arau andana indarrean jarri badira ere, jokamolde diskriminatzaileok behingoz amaitzea «oso zaila» dela uste dute, «gizarteko esterotipoetan oso errotuta» daudelako.\nJarrera eta jokabide horiek aldatzeko helburuarekin, «norabide onean» ari diren enpresak eta enpresariak ezagutarazi eta balioztatzea deliberatu dute.\nTratu-berdintasuna ez ezik, lantegietan aniztasuna bultzatzen duten enpresak ere saritu nahi dituzte, bide batez.\nIzan ere, diskriminazioa mota askotarikoa denez (soziala, kulturala, geografikoa, jatorriarekin, sexu orientazioarekin, ezgaitasun fisiko edo psikologikoekin zerikusia duena eta abar), bereizkeria horiek gainditzeko borrokatzen diren enpresariak saritu nahi dituzte.\nLehiaketan parte hartzeko, gutxienez hiru urteko antzinatasuna izan behar du enpresak. Ipar Euskal Herrian kokatua egotea ere nahitaezkoa da, eta gutxienez bi langile izatea.\nHiru sari egongo dira. Lehena langileak kontratatzerakoan edota plantilla mantentzerakoan berdintasuna eta aniztasuna bermatzen duenarentzat. Bigarrena, berdintasuna garatzen duenarentzat, eta hirugarrena, balore horiek sustatzen dituenarentzat.\nHirurak diruz sarituko dira, eta horrez gain, tokiko enpresa-sareetan urtebeteko partaidetza, marketin kanpainak edota aholkularitza eta prestakuntza saioak eskainiz ere bai.\nEpaimahaia erakunde eta elkarteetako 15 kidez osatuko da, horien artean, Enpleguaren Etxea, Femmes 3000, Diriger au féminin, Andere Nahia, Emakume enpresaburuak 64, Bultza, Hemen, Aldatu eta Indar. Abenduaren 17an jakinaraziko dituzte saritu dituzten enpresen izenak.\nAurrezki kutxek, Merkataritza eta Industria ganberek eta elkarte antolatzaileetako batzuek ere diru laguntzak emango dituzte lehiaketaren gastuak eta sariak osatzeko.\nLehiaketan parte hartzeko urriaren 30a baino lehen eman beharko da izena. Inskripzioak soilik bide elektronikotik onartuko dira. Informazio eta zehaztasun gehiago, www.mde-paysbasque.com helbidean.\nEmakumeak eta gizonak berdintasunez tratatzen dituzten enpresak saritzea da lehiaketaren helburua. Ekimen honekin, lan arloan oraindik ere gertatzen den diskriminazioaz sentikortzea nahi dute.\nLan munduan gertatzen diren bereizkeria mota anitzak (sozial, kultural, erlijioso, jatorriaren araberako) gainditzeko borrokatzen diren enpresariak sarituko dituzte lehen aldiz antolatu duten lehiaketan.


Bigarren mailan jarraitzeko txartela lortu dute Unamunzaga eta Lantzek . diariovasco.com\nUnamunzaga eta Lantz.\nBigarren mailan jarraitzeko txartela lortu dute Unamunzaga eta Lantzek\nJoan zen astean Eibarko pilotarien emaitzarik garrantzi- tsuena, Unamunzaga-Lantz bikoteak lortu zuena izan zen. Zumaian jokatutako partidan, hirugarren mailara jaitsi edo bigarren mailan jarraitzea erabaki zen norgehiagoka zailean.\nEibartarrek 22 eta 5 irabazi zuten eta hurrengo denboraldian maila horretan jarraitzeko aukera lortu zuten.\nBeste aldetik, nagusien mailan, nahiz eta ondo jolastu, Narbaiza eta Gaztañaga bikoteak 22 eta 9 galdu zuen Andoaingo frontoi irristakorrean. Infantil mailan, Sanchezek galdu, Caminak irabazi eta Azkargortak ez zuen jokatu, aurkaria errtitatu zelako.\nGipuzkoako Errendimendu Banakako Txapelketa: infantilak Camina (CD.Eibar)-Etxaniz (Bergara), Azkargorta (CD.Eibar)-Lasa (Aretxabaleta) Astelena pilotalekuan gaur arituko dira, ilun-tzeko 19:15ean hasita; Goikoetxea (Euskal Jolas)- Sánchez (CD.Eibar) neurtuko dira, gaur, ilun-tzeko 19:15etik aurrera Debako Frontoi Aldatsen.


Ortuellako Udala - PGOU\nHAPO - Herri-Antolamendurako Plan Orokorra\nOrtuellako Udalak HAPOren azterketa berrartu du, horretarako, 2017ko martxoan, idazketa talde berri bat kontratatu da.\nHerri-antolamendurako Plan Orokorra (HAPO), hirigintza antolamenduko tresna orokor bat da eta bere zeregin nagusia lurzoruaren sailkapena ezartzea da (herri-lurzorua, lurzoru urbanizagarria eta lurzoru urbanizaezina), dagokion araubide juridikoari jarraiki, eta horrez gain, hirigintza antolamendurako hartutako oinarrizko elementuak zehazten ditu, baita garapenerako programa ere.\nKasu honetan, Ortuellako udalbarrutikoa, herrialde osoko (7,99 km2), agiri batean (idatzizkoa eta grafikoa) etorkizuneko diseinua eta baldintzak jasoko ditu. Erabakitzeke dagoen etorkizuna barne hartzen du eta baliteke garapenak jasotzea edo besterik gabe, horiek finkatu eta hobetzea.\nOrtuellaren etorkizuneko hirigintzako antolamendu eta zehazpen horiek oso lan korapilatsua dira, izan ere, industria, egoitza eta aisialdirako esparru berriak jasotzeaz gain, dagoeneko existitzen direnak ere barne hartzen ditu, lurralde naturala barne. Planak planteatutako proposamenak gauzatzeko erritmo eta kudeaketa egokiak zehaztu behar ditu. Hau da, dauden agiriak Finantzen arloko Azterketa Ekonomiko batekin eta Planeko proposamenei dagokien netapa programa batekin osatu behar dira. Eta horri Ortuellako antolamendu eta egitura orokorra eta herriguneak gehitu behar zaizkio.\nHorrez gain, Ingurumenaren gaineko Ingurune-Ebaluazio Estrategikoako Azterlana egingo da. Azterketa hori proposamena martxan jartzeak izan litzakeen ondorio positiboak eta negatiboak antzeman eta ebaluatzeko egiten da, eta horrela, ondorio negatiboak ekidin, arindu edo kontrolatzeko eta positiboak sustatzeko neurriak zehazteko.\nAtal honetan, idazketa prozesuan sortuko den dokumentazio guztia jarriko da.\n01. Herritarren partaidetzarako programa\nHerritarren partaidetza programa (PDF 463KB)\nUdal-plangintzako Aholku-batzordearen aurkezpena (PDF 2,65MB)\nAurkezpen herritarra (PDF 4MB)\nGaldetegi Orokorra HAPO (PDF 847KB)\nParte Hartze Lantegiak HAPO: Natura eta Kultura Ondarea (PDF 19,2MB)\nParte Hartze Lantegiak HAPO: Etxebizitza (PDF 6,96MB)\nParte Hartze Lantegiak HAPO: Jarduera ekonomikoak (PDF 8,77MB)\nParte Hartze Lantegiak HAPO: Hornidurak (PDF 7,89MB)\nParte Hartze Lantegiak HAPO: Aukerak (PDF 627KB)\nParte Hartze Lantegiak HAPO: Irizpide eta Helburuak (PDF 9,35MB)\n03. Aurrerakinaren edukia